KLIA, lapangan terbang Langkawi antara terbaik di dunia: Kajian

Lapangan Terbang Antarabangsa Kuala Lumpur (KLIA) dan Lapangan Terbang Antarabangsa Langkawi (LGK) disenaraikan sebagai antara lapangan terbang terbaik dunia dalam tinjauan Kualiti Perkhidmatan Lapangan Terbang (ASQ) terkini bagi suku kedua 2022.

Kedua-dua lapangan terbang itu mencapai skor sempurna 5.00 dalam tinjauan global oleh Airports Council International (ACI) yang mengukur keseluruhan kepuasan penumpang dari segi keselamatan terminal, kemudahan, perkhidmatan dan kebersihan.

KLIA berkongsi pencapaian itu dengan tujuh lapangan terbang lain dalam kategori lebih 40 juta penumpang setahun (mppa) dan LGK merupakan satu-satunya lapangan terbang yang memperoleh mata penuh dalam kategori 2.0 – 5.0 mppa.

“Sudah tentu lebih mencabar untuk terus mengekalkan pengalaman penumpang yang hebat kerana kami mengalu-alukan lebih ramai penumpang di lapangan terbang kami, tetapi kami tidak akan goyah dalam komitmen kami untuk berbuat demikian.

“Keputusan ASQ terkini adalah manifestasi komitmen ini, bukan sahaja dari Malaysia Airports tetapi seluruh komuniti lapangan terbang,” kata Pengarah Urusan Malaysia Airports Holdings Bhd Datuk Iskandar Mizal Mahmood dalam satu kenyataan hari ini.

Beliau berkata bagi KLIA, tiga pujian teratas yang diterima menerusi tinjauan ASQ ialah proses lancar di pusat sentuh, bantuan di lapangan yang sopan dan daftar masuk pantas di kaunter.

Pada Julai 2022, Malaysia Airports Group mencatatkan sejumlah 7.8 juta pergerakan penumpang – 4.8 juta pergerakan penumpang di rangkaian lapangan terbang tempatan dan 3.0 juta penumpang di lapangan terbang Turkiye, Lapangan Terbang Antarabangsa Istanbul Sabiha Gokcen.

Kumpulan itu merekodkan 3.1 juta pergerakan domestik dan 1.6 juta pergerakan antarabangsa di Malaysia bulan lepas, peningkatan memberangsangkan 26 peratus daripada bulan sebelumnya.

Sehingga kini, kedua-dua segmen telah menunjukkan aliran pemulihan yang meningkat, dengan trafik domestik dan antarabangsa masing-masing mencecah 66 peratus dan 18 peratus daripada volum sebelum Covid-19. – Bernama


Guna bas pasukan bola Terengganu FC ke taklimat UMNO dikecam peminat

Kontroversi tercetus ekoran sebuah bas rasmi pasukan bola sepak Terengganu FC digunakan untuk membawa ahli UMNO ke taklimat khas yang dipanggil Datuk Seri Ahmad Zahid Hamidi.

Isu tercetus selepas bas yang digunakan bagi acara rasmi pasukan Terengganu FC sebaliknya digunakan untuk menghantar ahli-ahli UMNO dari negeri itu ke taklimat diadakan di Kuala Lumpur semalam.

Malahan dalam satu hantaran Facebook bekas Menteri Besar Terengganu, Datuk Seri Ahmad Razif Abd Rahman turut dikongsi gambar bas pasukan bola Terengganu yang membawa ahli UMNO ke taklimat khas.

“Alhamdulillah hari ini 4 buah bas dan sebuah van bertolak ke PWTC untuk Taklimat Khas bersama YB Dato’ Seri Presiden UMNO Zahid Hamidi. UMNO terus mara untuk rakyat Malaysia,” tulis Ahmad Razif di hantaran akaun Facebooknya semalam.

Susulan itu, pihak Terengganu FC tampil menjelaskan berhubung penggunaan bas yang dikendalikan oleh syarikat Zamas Holidays Sdn Bhd kepada UMNO Terengganu dalam satu kenyataan hari ini.

“Pihak Zamas Holidays telah menghantar surat permohonan maaf kepada kelab atas perkara yang telah berlaku dan telah menyatakan perkara seperti ini tidak akan berulang pada masa akan datang dan bas tersebut telahpun dibawa pulang ke Terengganu.

“Memandangkan kerjasama diantara pihak Zamas Holidays serta Terengganu FC selama ini terjalin baik dan tiada sebarang permasaalahan, ianya adalah tindakan yang terpuji buat syarikat Zamas Holidays untuk bertindak pantas dalam menangani isu ini,” kata kenyataan itu hari ini.

Menurut kenyataan itu lagi, Zamas Holidays juga memaklumkan berlaku salah faham dalam isu penggunaan bas pasukan Terengganu FC tersebut.

“Untuk isu penggunaan bas rasmi pasukan ini oleh pihak ketiga semalam, pihak Zamas Holidays menyatakan bas pasukan tiada dalam senarai sewaan untuk penggunaan oleh pihak penyewa, tetapi salah sebuah bas yang disewa mengalami kerosakan dan ini memaksa pihak Zamas Holidays perlu membuat penggantian segera dan pihak pekerja yang bertugas pada ketika itu telah menukarkan bas tersebut dengan bas rasmi pasukan yang kebetulan tidak digunakan,” jelasnya lagi.

Isu penggunaan bas Terengganu FC untuk tujuan parti politik itu menerima kecaman peminat bola sepak kerana tidak berpuas hati dengan tindakan UMNO yang sewenang-wenangnya menggunakan aset milik pasukan.

Untuk rekod, UMNO semalam mengadakan Taklimat Khas kepada akar umbinya di ibu kota Kuala Lumpur bagi menjelaskan berhubung isu semasa politik tanahair sejak pemenjaraan bekas Perdana Menteri, Datuk Seri Najib Razak pada minggu lalu.


Negara paling bahagia di dunia, Finland: Laporan Kebahagian Dunia

Laporan Kebahagiaan Dunia berdasarkan data penilaian kehidupan daripada tinjauan pendapat Gallup World sekali lagi meletak Finland sebagai negara paling bahagia di dunia.

Penarafan itu merupakan kali kelima Finland berjaya menduduki senarai teratas tinjauan yang dibuat badan dunia, Gallup World.

Menurut laporan CNN, Denmark berada di tangga kedua diikuti dengan Iceland pada tempat ketiga dan Switzerland di keempat dalam senarai negara paling bahagia pada tahun ini.

Belanda, Luxembourg, Sweden dan Norway masing-masing berada pada tempat kelima, keenam, ketujuh dan kelapan dalam senarai tersebut.

“Israel dan New Zealand pula menduduki tangga kesembilan dan ke-10 dalam senarai itu pada tahun ini,” kata laporan tersebut.

Jelas laporan itu, Finland dan negara jirannya iaitu Denmark, Norway, Sweden dan Iceland memperoleh markah yang baik dalam penilaian tersebut.

Laporan itu antara lain dinilai berdasarkan tahap Keluaran Dalam Negara Kasar (KDNK) per kapita, jangkaan hidup, kemurahan hati, sokongan sosial, kebebasan serta kes rasuah.

Sementara itu, laporan itu menyatakan Amerika Syarikat (AS) jatuh ke tangga 16 daripada 14 sebelum ini.

“Kanada pula berada di tangga ke-15 dan United Kingdom (UK) berada pada kedudukan ke-17,” jelas laporan itu.


Covid-19: Kes baru di 10 negeri naik, Sarawak kekal tertinggi keseluruhan

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi meningkat sedikit kepada 18,547 kes, berbanding tempoh sama semalam sebanyak 17,352 kes.

Ketua Pengarah Kesihatan Tan Sri Dr Noor Hisham Abdullah berkata, angka terbaharu itu menjadikan kumulatif sejak awal tahun lalu meningkat kepada 1,880,734 kes.

Mengikut data dikeluarkan Kementerian Kesihatan (KKM) hari ini, sepuluh negeri mencatat peningkatan jangkitan baharu Covid-19 membabitkan Selangor, Johor, Sabah, Pulau Pinang, Kelantan, Perak, Pahang, Kuala Lumpur, Melaka, dan Negeri Sembilan.

Selangor merekodkan 2,407 kes baharu berbanding 2,126 semalam; diikuti Johor (2,174 kes baharu, 2,101 semalam); Sabah (2,107 kes baharu, 1,844 semalam); dan Pulau Pinang (1,776 kes baharu, 1,558 semalam).

Kelantan pula merekodkan 1,458 kes baharu, berbanding 1,213 semalam; Perak (1,197 kes baharu, 1,082 semalam); Pahang (742 kes baharu, 463 semalam); Kuala Lumpur (631 kes baharu, 398 semalam); Melaka (448 kes baharu, 295 semalam); dan Negeri Sembilan (229 kes baharu, 193 semalam).

Jumlah kes baharu di Sarawak turun lagi namun negeri itu kekal mencatatkan jangkitan tertinggi iaitu sebanyak 3,200 kes.


Hubungi 997 jika kena scam

Orang ramai kini boleh menghubungi Pusat Respons Scam Kebangsaan (NSRC) di nombor 997 untuk melaporkan penipuan kewangan dalam talian.

NSRC ialah usahasama antara Pusat Anti Jenayah Kewangan Kebangsaan (NFCC), Polis Diraja Malaysia (PDRM), Bank Negara Malaysia (BNM), Suruhanjaya Komunikasi dan Multimedia Malaysia (SKMM), serta institusi kewangan dan industri telekomunikasi.

NSRC memfokuskan kepada penipuan kewangan dalam talian, termasuk penipuan pancingan data, Macau Scam, penipuan serangan perisian hasad, penipuan penghantaran pakej atau bungkusan dan penipuan cinta.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata NSRC mengumpul sumber dan kepakaran institusi ini untuk memerangi penipuan kewangan siber dengan lebih cepat dan berkesan.

“Bagi NSRC mengambil tindakan berkesan khususnya menyekat aliran dan pelupusan wang mangsa, mereka boleh segera menghubungi talian hotline penipuan siber 24 jam bank masing-masing di 997 yang akan beroperasi dari jam 8 pagi hingga 8 malam setiap hari.

“Tindakan segera menghubungi bank atau NSRC amat penting bagi membolehkan tindakan menyekat pengeluaran wang mangsa daripada sistem perbankan,” katanya dalam satu kenyataan hari ini (14 Oktober 2022).

Ketika pembentangan Bajet 2023 pada 7 Oktober lalu, Menteri Kewangan Tengku Datuk Seri Zafrul Tengku Abdul Aziz mengumumkan penubuhan NSRC untuk menangani penipuan dalam talian yang telah menjadi masalah global dan isu yang semakin serius di Malaysia.

Wan Junaidi berkata bagi memudahkan tindakan penguatkuasaan, mangsa dikehendaki memberikan butiran mengenai kejadian ketika mereka menghubungi bank atau NRSC.

“Ini termasuk butiran komunikasi antara mangsa dan suspek serta butiran transaksi seperti nombor akaun, melibatkan bank dan jumlah yang terlibat.”

Beliau turut mengingatkan semua pihak supaya sentiasa berwaspada apabila menerima panggilan daripada pihak yang mendakwa dirinya pihak berkuasa atau pihak yang menawarkan perkhidmatan yang meragukan.

“NSRC, atau agensi di bawah NSRC atau bank tidak akan menghubungi anda untuk meminta butiran perbankan persendirian seperti PIN, TAC dan OTP.

“Sentiasa membuat semakan yang diperlukan untuk mengesahkan fakta apabila dihubungi pihak tersebut. Hubungi NFCC di talian 03-88613830, polis di 03-26101222 dan BNM di 1-300-88-5465 untuk maklumat lanjut mengenai NSRC,” katanya.

Orang ramai boleh melayari laman sesawang NSRC untuk pertanyaan.


Pengarang buku 1MDB dakwa Jho Low dalam tahanan rumah di Shanghai

Pengarang bersama buku terlaris mengenai skandal 1MDB, Bradley Hope mendakwa ahli perniagaan Malaysia yang menjadi buruan dan pelarian, Low Taek Jho atau Jho Low kini sedang menjalani tahanan rumah di Shanghai.

Beliau sekali gus menolak andaian dalang skandal 1MDB itu berada di Macau seperti yang didakwa.

“Jho Low banyak berada di Macau dari 2015-2018 serta di Hong Kong, Shenzhen dan Thailand tetapi selepas kekalahan (bekas perdana menteri, Datuk Seri) Najib (Razak) pada pilihan raya (tahun lalu), pergerakannya lebih terhad di tanah besar.

“Kami di @WhaleHunting percaya dia berada di bawah tahanan rumah di Shanghai,”kata Hope, lapor Malaysiakini.

Dia mendakwa China telah menahan Low susulan rundingan dengan Malaysia.

“Ini juga kerana penaungnya dalam perkhidmatan pengintip (Sun Lijun) telah ditangkap dan rakan niaga di CCCC digulingkan.

“Dia berubah daripada aset risikan menjadi liabiliti selepas Najib diundi keluar,” katanya.

Hope membuat ciapan di Twitter ketika mengulas laporan yang menyebut SPRM ‘percaya’ ahli perniagaan yang dikehendaki Malaysia itu sedang bersembunyi di Macau.

Semalam Al Jazeera melaporkan SPRM percaya Low ‘bersembunyi’ di Macau.


Kerajaan BN-PH tak akan bertahan dengan kenyataan seperti Tony Pua : UMNO

Pemuda UMNO Kapar menjangkakan kerajaan campuran yang dibentuk hari ini tidak akan bertahan lama jika diserang sekutu sendiri seperti yang dilakukan bekas setiausaha publisiti DAP, Tony Pua, semalam.

Dalam pada itu Ketuanya, Mohd Affifi Aris berkata Setiausaha Agung DAP, Anthony Loke perlu menasihati Pua agar menjaga mulut ketika kerajaan campuran BN-PH sedang bekerjasama bagi menghadapi pilihan raya negeri (PRN).

“Anthony Loke perlu mengajar pimpinan DAP agar lebih menjaga keharmonian dalam Kerajaan Perpaduan kerana kenyataan Tony Pua tidak wajar dan tidak beradab dalam kita hendak menghadapi PRN.

“Di dalam kita hendak menghadapi PRN ini, kenyataan sebegini rupa mampu mengurangkan kerusi yang bakal dimenangi Kerajaan Perpaduan hari ini,” katanya, lapor BH.

Semalam, Pua yang juga Penasihat Dasar Kepada Setiausaha Agung DAP mencetuskan kontroversi pada satu acara parti itu ketika berucap dalam bahasa Inggeris, beliau berkata penyokong PH mesti membuktikan bahawa parti berbilang kaum yang bersih dan tidak rasuah boleh melakukan lebih baik daripada gabungan rasuah seperti BN, UMNO dan Bersatu.

Mengulas lanjut Mohd Affifi berkata, jika kenyataan Pua tidak mencerminkan pendirian sebenar DAP dan kepentingan parti itu, maka wajar Loke memohon maaf dan menarik balik kenyataan dikeluarkan Pua itu

“Tony Pua kena ingat, sebab (gabungan) BN lah tertubuh kerajaan perpaduan hari ini..jadi semua pihak perlu menjaga hati rakan-rakan dalam kerajaan perpaduan…jangan bertelagah, jangan mengeruhkan keadaan, mengutuk antara satu sama lain,” katanya.


Ribut, hujan lebat mengakibatkan 13 buah rumah rosak di Shah Alam

Tiga belas rumah penduduk di Lorong Bunga Raya 3, Jalan Kampung Bunga, Seksyen 22 di sini adalah antara yang terjejas susulan hujan lebat dan ribut di beberapa kawasan di Shah Alam petang tadi.

Ketua Polis Daerah Shah Alam ACP Baharudin Mat Taib berkata pihaknya menerima laporan berhubung kejadian ribut pada 5.15 petang yang mengakibatkan bumbung rumah penduduk tercabut dan diterbangkan angin, menurut laporan Bernama.

Beliau berkata lapan kenderaan dan enam lot parkir sebuah pasar raya di Seksyen 13 turut dilaporkan rosak.

“Satu lagi laporan diterima daripada orang awam sekitar 6.50 petang membabitkan kepingan bumbung di tingkat dua sebuah universiti swasta di Seksyen 13 di sini terjatuh akibat angin kencang.

“Namun tiada kecederaan dan kemalangan jiwa bagi ketiga-tiga laporan,” menurutnya dalam kenyataan hari ini.


Bubar selepas solat Jumaat, Bajet 2023 tak sempat dibentang?

Pelbagai spekulasi diperkatakan selepas selesai Perdana Menteri (PM) Datuk Seri Ismail Sabri Yaakob menghadapi Yang di-Pertuan Agong di Istana Negara semalam.

Walaupun tidak jelas hasil dan keputusan daripada pertemuan empat mata semalam antara kedua-dua ketua negara tersebut, namun dalam kumpulan Whatsapp UMNO dan Barisan Nasional (BN) seakan sudah meraikan dengan pelbagai ucapan tahniah kerana kejayaan mendapat perkenan daripada Tuanku untuk membubarkan Parlimen.

Sumber memaklumkan, kumpulan Whatsapp akar umbi UMNO dan Barisan Nasional (BN) dibanjiri dengan ucapan tahniah seakan sudah mendapat kejayaan untuk meneruskan juga rancangan mengadakan pilihan raya umum ke-15 (PRU-15) pada tahun ini.

Malah, Ismail Sabri sendiri setakat ini tidak memberikan sebarang kenyataan rasmi sama ada Parlimen dibubarkan atau tidak sejak pertemuan semalam berlangsung, boleh dikatakan masih belum ada kepastian yang jelas dan sebarang kemungkinan boleh berlaku.

Namun, sumber dalaman UMNO memberitahu cadangan pembubaran Parlimen merupakan pendirian parti tersebut yang tetap mahu PRU-15 diadakan pada tahun ini juga.

Semalam, Ismail Sabri menghadap Yang di-Pertuan Agong, selama kira-kira 45 minit di Istana Negara.

Ismail Sabri yang juga Naib Presiden UMNO dilihat tiba di pintu masuk Istana Negara jam 3.48 petang tadi, sebelum kenderaan Toyota Alphard berwarna putih membawa beliau keluar kira-kira jam 4.45 petang semalam.

Sementara itu, Menteri Komunikasi dan Multimedia Tan Sri Annuar Musa mengesahkan mesyuarat Kabinet akan diadakan esok (Jumaat), memberi isyarat kemungkinan Parlimen tidak akan dibubarkan pada hari berkenaan.

Dalam pada itu, Istana Negara juga semalam (6 Oktober 2022) menjelaskan pertemuan Ismail Sabri dengan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hanyalah aktiviti mingguan dengan Perdana Menteri.

Dalam satu kenyataan rasmi selepas Baginda berkenan menerima menghadapi Ismail Sabri, Istana Negara berkata pertemuan itu adalah untuk mesyuarat Pra-Kabinet.

“KDYMM Seri Paduka Baginda Yang di-Pertuan Agong berkenan menerima menghadap YAB Perdana Menteri Datuk Sri Ismail Sabri bin Yaakob untuk mesyuarat Pra-Kabinet di Istana Negara, hari ini.

“Mesyuarat Pra-Kabinet adalah antara aktiviti mingguan atau rutin utama Seri Paduka Baginda untuk berbincang dan bertukar pendapat bersama YAB Perdana Menteri berkenaan urusan dan isu-isu berkaitan kerajaan,” kata kenyataan itu.

Kenyataan itu tidak menyebut langsung mengenai Perdana Menteri memohon perkenan untuk membubarkan Parlimen.


Dalam UMNO tiada lagi pemimpin, hanya pengikut : Muhyiddin

Bekas Timbalan Presiden UMNO, Tan Sri Muhyiddin Yassin menyifatkan parti lamanya itu kini tidak lagi memiliki pemimpin untuk menuntun perjuangan asal mereka.

Menurut Muhyiddin, tiada seorang pun wakil rakyat UMNO yang berani menentang Presidennya, Datuk Seri Ahmad Zahid Hamidi yang jelas melanggar Perlembagaan parti.

“Tapi masalahnya dalam UMNO ini dah tak ada pemimpin, pengikut saja. Kalau saya masih kekal dalam UMNO, saya mesti mencari jalan untuk menumbangkan Zahid kerana Zahid telah melanggar Perlembagaan UMNO yang telah membawa musibah, bencana kepada UMNO.

“Tapi sampai hari ini tak nampak apa pun. Sudah sampai masa kita lupakan UMNO, tak payah nak mendengar apa yang disebut pemimpin-pemimpin mereka yang juga duduk dalam kerajaan tapi tak buat apa-apa.

“(Saya) agak hati mereka ini kecewa…nak buat apa tengok Presiden ‘berpeluk-peluk dengan (Datuk Seri) Anwar Ibrahim, (Tan Sri) Lim Kit Siang, Lim Guan Eng, DAP…,” katanya ketika berucap pada Santai Petang bersama Tan Sri Muhyiddin Yassin di Seberang Takir, Kuala Terengganu, hari ini.

Beliau menyeru agar kepimpinan di Terengganu dikekalkan di bawah pentadbiran PAS, komponen Perikatan Nasional (PN).

“Waktu UMNO dulu, dia berjuang bangsa, agama, negara. Saya sokong perjuangan itu. Macam PAS juga cuma pendekatan PAS berbeza sedikit dengan UMNO, tak apa.

“Macam di sini (Terengganu) silih berganti. Kadang-kadang PAS menang, kadang-kadang UMNO menang. Itu dulu. Jangan sekarang ini, jangan buat begitu. Yang PAS menang (ini) kekalkan sampai bila-bila,” katanya.

Dalam ucapan sama, beliau mengimbau kenyataan Pengerusi DAP Kebangsaan, Lim Guan Eng yang cuba memomok-momokkan bukan Islam di Pulau Pinang dengan menyatakan gelombang hijau akan merobohkan kuil dan menyekat mereka untuk beragama sekiranya negeri itu ditadbir PN.

“Islam agama yang adil untuk semua tapi dia pusing begitu untuk menakut-nakutkan (rakyat). Mana ada gelombang hijau. Ini gelombang rakyat untuk menyuarakan kebangkitan rakyat untuk menentang kezaliman, salah guna kuasa, tiada agenda dilakukan kerajaan PH-BN pada hari ini,” katanya.


Kes baharu Covid-19 di Indonesia, Singapura semalam bawah 10,000

Dua negara jiran Malaysia – Indonesia dan Singapura – merekodkan jangkitan harian Covid-19 di bawah 10,000 kes dalam tempoh 24 jam semalam, menurut pihak berkuasa kesihatan kedua-dua negara itu.

Indonesia – negara keempat paling padat penduduk di dunia – melaporkan 6,376 jangkitan baharu, turun berbanding 7,464 kes yang direkodkan pada Selasa, menjadikan kumulatif positif kini lebih 5.97 juta dengan 5.65 juta pesakit telah sembuh.

Jawa Barat menjadi wilayah paling tinggi merekodkan jangkitan harian iaitu sebanyak 1,262 kes, diikuti Jakarta (1,235 kes), dan Jawa Tengah (750 kes).

Sehingga kini, Indonesia mencatat lebih 168,000 kes aktif, lapor Pasukan Khas Covid-19 negara tu.

Semalam, seramai 159 pesakit Covid-19 dilaporkan meninggal dunia.

Sementara itu, Singapura pula mencatat 8,940 jangkitan baharu semalam, termasuk 8,749 kes penularan tempatan dan 191 kes import, kata Kementerian Kesihatan (MOH).

Sejak awal 2020 lalu hingga semalam, negara republik itu mencatat kumulatif positif sebanyak 1,044,661 kes.

Enam pesakit meninggal dunia akibat komplikasi Covid-19 semalam, menjadikan kumulatif sebanyak 1,220 kes.

Dalam tempoh sama, Thailand pula melaporkan 25,164 kes baharu Covid-19 semalam, termasuk 48 kes import, menjadikan kumulatif meningkat kepada 3,423,956 kes dengan 3,162,331 pesakit telah sembuh, dan 237,128 masih dirawat di hospital.

Seramai 80 pesakit dilaporkan meninggal dunia semalam, menjadikan kumulatif sebanyak 24,497 kes. – Agensi


2,136 kes semalam, 6 kematian

Jumlah jangkitan harian Covid-19 di seluruh negara dalam tempoh 24 jam semalam (Rabu, 26 Oktober 2022) meningkat semula melepasi angka 2,000, lapor Kementerian Kesihatan (KKM), hari ini.

Dalam tempoh itu sebanyak 2,136 kes baharu direkodkan berbanding 1,743 kes yang dicatat pada Selasa, dengan 2,133 adalah kes tempatan, manakala tiga lagi kes import.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,887,675 kes, dengan 4,823,984 pesakit telah sembuh, termasuk 1,695 yang pulih semalam.

Menurut data laman sesawang Github KKM, daripada jumlah kes baharu itu, 1,633 kes melibatkan individu yang telah menerima suntikan dos penggalak; 344 kes (penerima dua dos); 149 kes (individu tidak divaksinasi); dan 10 kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 27,233 kes masih aktif, meningkat semula berbanding 26,797 kes yang dilaporkan sehingga Selasa.

Daripada jumlah itu, 26,060 pesakit masih menjalani kuarantin di rumah (25,620 pesakit pada Selasa); 1,125 dirawat di hospital, turun berbanding 1,133 pada Selasa.

Seramai 48 pesakit dimasukkan ke unit rawatan rapi (54 pada Selasa), dengan 27 daripadanya memerlukan alat bantuan pernafasan (23 Selasa).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga memaklumkan enam pesakit meninggal dunia akibat komplikasi Covid-19 semalam, termasuk tiga kes kematian di luar fasiliti kesihatan atau brought in death (BID).

Dua daripada kes kematian itu masing-masing direkodkan di Negeri Sembilan (2 BID), serta Selangor, manakala selebihnya di Johor (BID), dan Pahang.

Rekod itu menjadikan jumlah pesakit yang meninggal dunia sejak kes pertama dilaporkan pada 17 Mac 2020 lalu hingga semalam meningkat kepada 36,458 kes.

Jumlah itu, termasuk 7,758 kes kematian di luar fasiliti kesihatan atau brought in death (BID).


Tarikh PRU-15 ditetapkan kerajaan, bukan UMNO

Pindaan perlembagaan UMNO yang melanjut pemilihan parti tidak akan mempengaruhi tarikh Pilihan Raya Umum Ke-15 (PRU-15) diadakan kerana kedua-duanya adalah berbeza, kata Perdana Menteri Datuk Seri Ismail Sabri Yaakob.

Menurutnya, usul pindaan yang diluluskan UMNO adalah berkaitan pemilihan dalam parti, sementara keputusan untuk mengadakan PRU, ditentukan kerajaan.

“Tarikh (PRU) itu ditetapkan oleh kerajaan dengan keputusan dari mesyuarat Kabinet. Kita akan bawa dalam Kabinet. Sementara parti berbeza dengan kerajaan.

“Parti pun tahu, kalau ada cadangan (untuk diadakan PRU) akan bawa ke Kabinet dan Kabinet yang memutuskan. Kalau pun Kabinet sudah memutuskan tarikh, Kabinet akan beri mandat kepada saya untuk berbincang dengan Yang di-Pertuan Agong,” katanya memetik laporan BH, ketika ditemui selepas Perhimpunan Agung UMNO (PAU) Khas itu hari ini.

Ditanya dakwaan perlunya kelulusan Jabatan Pendaftaran Pertubuhan (ROS) terhadap pindaan itu, beliau berkata, terserah kepada agensi itu untuk menentukan keputusannya.

“Usul itu sudah diterima sebulat suara dan selepas ini UMNO akan menulis surat kepada ROS untuk mendapatkan kelulusan. Itulah dari segi prosedurnya,” katanya yang juga Naib Presiden UMNO.

“Kita tidak tahulah. Kita akan hantarlah permohonan itu untuk dapatkan kebenaran ROS terhadap pindaan itu. Kita tunggulah, kita pun tak tahu lagi,” katanya.

Katanya, UMNO perlu menghantar surat pemakluman kepada ROS berkaitan keputusan PAU Khas hari ini dalam tempoh 60 hari.

Ditanya sama ada PRU ke-15 diadakan tahun ini, Ismail Sabri yang juga Naib Presiden UMNO berkata:

“PRU kita tunggulah, kalau saya bagi tahu, maknanya semua sudah tahu awallah.”

Pindaan Perlembagaan itu melibatkan 3 Fasal iaitu Fasal 10.16, 15.3 dan 18.2 yang kesemuanya melibatkan penangguhan pemilihan di semua peringkat Majlis Kerja Tertinggi, Bahagian dan Cawangan.

Pindaan ini memberi kuasa kepada MKT UMNO untuk menangguhkan pemilihan di peringkat MKT, Bahagian dan Cawangan tidak lebih daripada lapan belas (18) bulan dari tarikh pemilihan yang sepatutnya diadakan atau tidak lebih daripada enam (6) bulan selepas diadakan sesuatu Pilihan Raya Umum Parlimen (Dewan Rakyat) yang mana terkemudian.

Tarikh Pilihan Raya Umum Parlimen (Dewan Rakyat) yang dinyatakan dalam Fasal 10.16.1 adalah seperti yang dinyatakan dalam writ yang dikeluarkan mengikut Seksyen 12 Akta Pilihan Raya 1958 atau mana-mana undang-undang yang terpakai bagi tujuan yang sama.


Enam negeri, Lembah Klang beralih fasa PPN mulai Isnin: PM

Perdana Menteri Datuk Seri Ismail Sabri Yaakob hari ini mengumumkan Melaka dan Lembah Klang akan beralih ke Fasa Empat Pelan Pemulihan Negara (PPN), manakala lima negeri lagi memasuki Fasa Tiga, mulai Isnin ini.

Lima negeri terbabit ialah Kelantan, Perak, Pulau Pinang, Sabah dan Kedah. Lembah Klang merangkumi Selangor, Kuala Lumpur dan Putrajaya.

Katanya, keputusan itu dicapai hasil mesyuarat Jawatankuasa Khas Pengurusan Pandemik hari ini.

“Peralihan fasa ini mengikut garis panduan yang ditetapkan PPN dan peratusan kadar vaksinasi lengkap populasi dewasa.

“Dengan peralihan fasa bagi negeri yang dinyatakan, Malaysia secara keseluruhannya kini beralih ke Fasa 3,” katanya dalam kenyataan, hari ini.

Perdana Menteri berkata, prosedur operasi standard (SOP) bagi negeri yang memasuki Fasa Tiga dan Empat boleh dilayari di laman sesawang rasmi Majlis Keselamatan Negara (MKN).

Dalam pada itu, beliau berkata, berdasarkan laporan kes positif Covid-19 harian yang dilaporkan oleh Kementerian Kesihatan (KKM), negara mencatatkan bilangan jangkitan di bawah 10,000 kes sehari bagi tempoh dua minggu berturut-turut.

“Kadar kebolehjangkitan atau R-naught juga terus mencatatkan penurunan dengan merekodkan angka di bawah paras 1.0 iaitu 0.86.

“Sehingga semalam, kadar vaksinasi populasi dewasa bagi dos pertama adalah 95 peratus manakala jumlah yang menerima dua dos vaksin pula seramai 91.2 peratus dan dijangka terus meningkat,” katanya.


Isu MH191 dari India: Polis siasat mengikut Ordinan Darurat

Polis membuka 12 kertas siasatan berhubung penularan berita tidak benar yang mempunyai kaitan dengan wabak Covid-19 atau proklamasi darurat 2021.

Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, semua kertas siasatan itu dibuka menurut Seksyen 4(1) Ordinan Darurat (Kuasa-Kuasa Perlu) (No 2) 2021 sejak dikuatkuasakan pada 12 Mac 2021.

Katanya, siasatan dijalankan oleh unit siasatan jenayah terkelas, bahagian pendakwaan dan undang-undang JSJ Bukit Aman.

“Terkini satu kertas siasatan telah dibuka dan siasatan sedang dijalankan berhubung kenyataan Facebook yang telah dikeluarkan oleh penama ‘Muhammad Fahmi Abdullah’ yang dikesan pada 3 Mei 2021, mengenai pesawat penerbangan MH191 dari New Delhi, India yang dikatakan membawa masuk penumpang ke Malaysia melalui Lapangan Terbang Antarabangsa Kuala Lumpur,” katanya.

Huzir berkata, polis juga menjalankan siasata terhadap pemilik akaun Facebook ‘Wan Hilmi Wan Mohd Nor Hilmi’ di bawah Seksyen 504 Kanun Keseksaan serta Seksyen 233 Akta Komunikasi dan Multimedia 1998 kerana membuat hantara yang mengandungi kenyataan jelikserta mengaibkan kerajaan.

“Kedua-dua hantaran tersebut selepas kerajaan mengeluarkan arahan dalam mesyuarat Majlis Keselamatan Negara pada 28 April 2021 yang melaksanakan sekatan sementara penerbangan penumpang keluar masuk dari negara India,” katanya.

Beliau berkata, kenyataan yang dikeluarkan oleh pemilik-pemilik akaun Facebook itu adalah berita tidak benar dan boleh menimbulkan kegusaran serta kebimbangan orang ramai berhubung langkah yang diambil oleh kerajaan dalam usaha mengekang penularan Covid-19.


Tuduhan ada sokongan majoriti MP untuk jadi PM tak benar: Muhyiddin

Presiden Bersatu Tan Sri Muhyiddin Yassin menafikan beliau memberitahu atau mengesahkan kepada mana-mana pihak bahawa beliau mempunyai sokongan majoriti ahli Parlimen (MP) untuk menjadi Perdana Menteri semula.

“Beberapa hari lalu timbul tuduhan bahawa saya memberitahu pemimpin sebuah parti politik bahawa saya telah mendapat sokongan majoriti ahli-ahli Parlimen untuk dilantik semula sebagai Perdana Menteri.

“Saya ingin tegaskan bahawa saya tidak pernah memberitahu atau mengesahkan kepada sesiapa bahawa saya telah mendapat sokongan majoriti ahli-ahli Parlimen.

“Tuduhan tersebut adalah tidak benar,” kata bekas Perdana Menteri kelapan itu dalam satu kenyataan hari ini.

Ahli Parlimen Pagoh itu menjelaskan apa yang dibincangkan dalam siri pertemuannya dengan beberapa pimpinan parti-parti politik selain Barisan Nasional (BN) adalah untuk merintis persefahaman bagi menghadapi Pilihan Raya Umum Ke-15 (PRU-15).

“Perkara ini dibincangkan secara tidak rasmi apabila terdapat beberapa ahli politik dari parti-parti pembangkang yang menemui saya selepas pilihan raya negeri Johor.

“Rata-rata berpendapat cara yang terbaik untuk menghadapi PRU-15 ialah dengan mengusahakan formula satu lawan satu menentang BN,” katanya.

Baru-baru ini, Presiden Warisan Datuk Seri Shafie Apdal mendakwa Muhyiddin menghubunginya dua bulan lalu bagi mendapatkan sokongannya untuk menjadi Perdana Menteri semula.

Shafie berkata Muhyiddin memaklumkan bahawa beliau mendapat sokongan 119 ahli Parlimen di Dewan Rakyat yang mempunyai 222 anggota.

Untuk rekod, Warisan yang dipimpin Shafie sekarang ini mempunyai masalah dalaman sehingga beberapa wakil rakyatnya kini telah meninggalkan parti itu.

Terbaharu, hari ini Warisan kehilangan seorang lagi wakil rakyatnya apabila Ahli Dewan Undangan Negeri (ADUN) Kukusan Rina Jainal mengumumkan menyertai Parti Harapan Rakyat Sabah (PHRS).

Sebelum ini, lima wakil rakyat Warisan bertindak keluar parti iaitu Hassan A Gani Pg Amir (Sebatik); Datuk Dr Yusof Yaacob (Sindumin); Ahli Parlimen Lahad Datu merangkap ADUN Segama, Datuk Mohamaddin Ketapi; Datuk Peter Anthony (Melalap); dan Datuk Nuil Juatim (Limbahau).

Selepas lima ADUN Warisan itu keluar parti, Warisan kini memiliki 17 kerusi di DUN dan blok pembangkang tinggal 26 kerusi manakala blok kerajaan termasuk ADUN Bebas dan ADUN Dilantik mempunyai 52 kerusi.

Berikut kenyataan penuh beliau di ruang RENCANA.


Covid-19: Sekatan di Sydney dimansuh lebih awal

New South Wales (NSW) dapat melonggarkan lebih banyak sekatan di bandar raya Sydney seminggu lebih awal berbanding tarikh yang dirancang iaitu 18 Oktober, susulan tindakan negeri paling ramai penduduk di Australia itu mencapai 80 peratus penduduk dewasa lengkap divaksinasi.

Negeri di tenggara Australia itu dijangka mencapai angka 80 peratus minggu ini. Sebelum ini, kerajaan negeri itu berjanji akan melonggarkan sekatan kepada individu yang lengkap divaksinasi.

“Jika kita mencapai 80 peratus, kelonggaran akan diberikan bermula pada Isnin berikutnya. Perbincangan akan diadakan pada Khamis dan kami akan membuat pengumuman pada Jumaat,” kata Ketua Menteri NSW, Dominic Perrottet.

Kedai runcit, pub dan gimnasium akan dibenar beroperasi semula apabila jumlah 80 peratus individu dewasa itu dicapai. Pelitup muka juga tidak perlu dipakai di pejabat, sementara majlis perkahwinan boleh diadakan dengan jumlah tetamu yang terhad.

Sejak Isnin lalu, lebih lima juta penduduk Sydney dibenarkan keluar setelah hampir empat bulan menjalani perintah berkurung apabila kadar vaksinasi di negeri itu mencapai 70 peratus.

Bagaimanapun, pakar kesihatan memberi amaran kepada kerajaan NSW bahawa jumlah jangkitan akan meningkat semula sekiranya Sydney dibuka dan pesakit akan bertambah di hospital.

NSW hari ini merekodkan 444 jangkitan baharu, meningkat berbanding 360 semalam.

Australia kini berada dalam gelombang ketiga Covid-19 didorong oleh penularan meluas varian Delta yang melanda Sydney dan Melbourne, serta Canberra.

Ibu negara Australia, Canberra akan memansuhkan sekatan dan ‘lockdown’ bermula Jumaat ini selepas 95 peratus penduduknya menerima sekurang-kurangnya satu dos. – Agensi


Tindakan undang-undang diteruskan terhadap 4 bekas MP Bersatu lompat parti

Tindakan undang-undang dimulakan terhadap empat bekas Ahli Parlimen (MP) Bersatu yang melompat parti sebelum ini dengan mendapatkan permohonan kebenaran mahkamah.

Sebelum ini, empat MP Bersatu tersebut yang melibatkan kerusi Parlimen Papar, Batu Sapi, Ranau dan Sipitang mengumumkan menyokong kerajaan campuran walaupun mereka bertanding atas tiket sebagai ahli parti itu.

Menurut laporan media, Bersatu memohon kebenaran mahkamah untuk memulakan prosiding semakan kehakiman.

Permohonan kebenaran itu difailkan Naib Presidennya, Datuk Seri Dr Ronald Kiandee dan Datuk Kapten (B) Muhammad Suhaimi Yahya selaku pegawai awam parti berkenaan.

Ia menamakan Yang Dipertua Dewan Rakyat, Datuk Johari Abdul dan empat Ahli Parlimen kawasan terbabit Datuk Armizan Mohd Ali (Papar), Khairul Firdaus Akbar Khan (Batu Sapi), Datuk Jonathan Yasin (Ranau) serta Matbali Musah (Sipitang) sebagai responden pertama hingga kelima.

Dalam permohonan kebenaran itu, Bersatu memohon perisytiharan untuk membatalkan keputusan Johari melalui surat bertarikh 16 Januari lalu yang menyatakan responden kedua hingga kelima sudah memberikan penjelasan dan mengesahkan bahawa tiada berlakunya kekosongan berdasarkan tafsiran Perlembagaan GRS dan Perlembagaan Bersatu.

Bersatu juga memohon perisytiharan bahawa empat ahli Parlimen terbabit sudah berhenti menjadi ahli Dewan Rakyat mengikut Perkara 49A Perlembagaan Persekutuan dan memohon perintah supaya Johari mengesahkan berlakunya kekosongan luar jangka bagi semua kerusi parlimen berkenaan.

Parti itu turut memohon perintah supaya Johari memaklumkan Suruhanjaya Pilihan Raya (SPR) mengenai kekosongan itu dalam tempoh 21 hari dari perintah terbabit

Sekiranya kebenaran diberikan dan sementara menunggu pendengaran semakan kehakiman, Bersatu memohon perintah penzahiran supaya responden mengemukakan kesemua surat-menyurat dan rekod kepada dan daripada Johari berhubung maklumat dan penjelasan mengenai pemberhentian semua ahli parlimen terbabit pengesahan bahawa tiada berlakunya kekosongan luar jangka.


Kes semalam masih di bawah paras 3,000, sembilan kematian dilapor

Kementerian Kesihatan (KKM) memaklumkan jumlah jangkitan Covid-19 di seluruh negara dalam tempoh 24 jam semalam (Ahad, 21 Ogos 2022), turun lagi berbanding yang dicatatkan pada Sabtu – dua hari berturut-turut di bawah paras 3,000.

Menurut laman sesawang CovidNOW KKM, dalam tempoh itu sebanyak 2,464 jangkitan baharu dilaporkan, berbanding 2,798 kes yang dicatat pada Sabtu, dengan sembilan kematian direkodkan.

Jangkitan baharu semalam turut melibatkan 16 kes import.

Jumlah kes baharu itu menjadikan kumulatif positif Covid-19 sejak Januari 2020 hingga semalam meningkat kepada 4,757,752 kes, dengan 4,682,689 pesakit telah pulih, termasuk 4,427 pesakit yang sembuh semalam.

Daripada jumlah jangkitan baharu itu, 1,691 kes Covid-19 melibatkan penerima vaksin dos penggalak; 513 kes (individu lengkap dua dos); 248 kes (individu tidak divaksinasi); dan 12 kes membabitkan individu yang menerima satu dos.

Sehingga semalam kes aktif turun lagi kepada 38,918 kes, berbanding 40,890 yang dicatat pada Sabtu, dengan seramai 37,408 pesakit masih menjalani kuarantin di rumah (39,417 pada Sabtu), dan 32 ditempatkan di Pusat Kuarantin dan Rawatan Covid-19 (29 pada Sabtu).

Sementara itu, jumlah pesakit yang dirawat di hospital naik semula kepada 1,409 orang berbanding 1,379 pada Sabtu, manakala 69 pesakit dimasukkan ke unit rawatan rapi, meningkat berbanding 65 yang dicatat pada Sabtu, dengan 33 daripadanya memerlukan alat bantuan pernafasan (39 pada Sabtu).

Dalam tempoh minggu ini, individu berusia 30 hingga 39 tahun menjadi penyumbang terbesar kes Covid-19 iaitu seramai 5,788 kes; diikuti:

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Pada masa sama, KKM juga memaklumkan seramai sembilan lagi pesakit meninggal dunia akibat komplikasi Covid-19 semalam, di mana semua kes kematian itu dicatat di fasiliti kesihatan.

Jumlah itu menjadikan kumulatif kematian akibat Covid-19 di negara ini sejak Mac 2020 hingga semalam meningkat kepada 36,145 kes, termasuk 7,678 kes brought in death (BID).

Sembilan kematian itu dilaporkan masing-masing tiga kes di Johor dan Kedah, serta masing-masing satu kes di Pahang, Sabah serta Selangor.

Dalam tempoh seminggu lalu, seramai 25 pesakit Covid-19 berusia 80 tahun dan ke atas meninggal dunia; diikuti:


Laporan nahas LRT ke Kabinet esok

Laporan siasatan kemalangan membabitkan tren Transit Aliran Ringan (LRT) pada 24 Mei lalu akan dibentangkan pada mesyuarat Kabinet esok, kata Menteri Pengangkutan, Datuk Seri Dr Wee Ka Siong.

Menerusi hantaran di laman Facebook rasminya hari ini, Ka Siong berkata laporan itu disediakan oleh Jawatankuasa Siasatan yang terdiri daripada sembilan anggota diketuai oleh Ketua Setiausaha Kementerian Pengangkutan, Datuk Isham Ishak.

“Saya telah menerima laporan daripada Jawatankuasa Siasatan mengenai insiden pelanggaran LRT Kelana Jaya yang berlaku pada 24 Mei 2021 dan satu sesi pembentangan laporan secara maya telah disampaikan oleh Jawatankuasa Siasatan kepada saya,” katanya.

Ka Siong yang berpuas hati dengan hasil laporan itu turut menyatakan bahawa ia dibuat secara profesional, komprehensif dalam perinciannya serta diselesaikan dalam tempoh 14 hari yang diberikan kepada jawatankuasa itu.

“Tahniah dan syabas diucapkan kepada pasukan Jawatankuasa Siasatan atas usaha keras beberapa hari ini, bertungkus-lumus siang malam termasuk turun padang ke Pusat Kawalan Operasi (OCC) LRT Kelana Jaya, membuat sesi simulasi di tempat kejadian, temu siasat serta meneliti dokumen-dokumen panduan operasi berkaitan,” katanya.

Kemalangan pada jam 8.33 malam 24 Mei lalu mengakibatkan sebuah tren tanpa penumpang bertembung dengan sebuah lagi tren yang membawa 213 penumpang dalam terowong antara stesen LRT Kampung Baru dan stesen LRT KLCC.

Berkongsi mengenai isi kandungan laporan yang sedang diteliti itu, Ka Siong berkata terdapat beberapa cadangan untuk meningkatkan keselamatan serta prosedur operasi standard (SOP) tren Rapid Rail.

“Bukan setakat meningkatkan mutu perkhidmatan Rapid Rail, tetapi penemuan dan cadangan ini juga akan dapat meningkatkan infrastruktur perkhidmatan kereta api Malaysia untuk jangka panjang,” katanya.


Bank Negara bimbang aktiviti skim ‘beli sekarang bayar kemudian’

Bank Negara Malaysia (BNM) bimbang berhubung skim ‘beli sekarang bayar kemudian’ (BNPL) yang boleh mendorong orang ramai berbelanja melebihi daripada kemampuan mereka.

Sehubungan itu, BNM dilaporkan bekerjasama dengan beberapa agensi berkaitan untuk menangani skim berkenaan, termasuk memberi pendidikan kepada orang ramai, menurut MalayMail.

Walaupun pertumbuhan eksponennya – dengan penyelidik pasaran menganggarkan jumlah urus niaga melebihi RM2 bilion tahun ini – skim BNPL tidak dikawal.

Pertumbuhan skim itu kebanyakannya dibantu oleh kesan daripada sekatan akibat pandemik Covid-19 memaksa pembeli untuk lebih banyak membuat urus niaga dalam talian dan memburu diskaun.

“Walaupun skim BNPL lazimnya membenarkan pelanggan membuat pembayaran untuk pembelian secara ansuran dengan faedah sifar, pengguna perlu sedar bahawa mungkin terdapat caj lain yang dikenakan (contohnya yuran pemprosesan dan yuran pembayaran lewat),” kata bank pusat itu dalam menjawab pertanyaan Malay Mail.

“Dalam sesetengah kes, jumlah caj yang dikenakan oleh penyedia BNPL kepada pelanggan mungkin lebih tinggi daripada jumlah faedah dan caj yang dikenakan oleh pemberi pinjaman tradisional untuk produk, seperti kad kredit,” kata BNM.

Skim BNPL yang ditawarkan oleh pengendali bukan bank pada masa ini tidak termasuk dalam bidang kuasa kawal selia BNM atau mana-mana agensi kawal selia lain.

Tetapi Kementerian Kewangan (MoF) dan Suruhanjaya Sekuriti (SC) sedang berusaha antara agensi untuk menggubal Akta Kredit Pengguna (CCA) pada 2022 yang juga akan melibatkan penubuhan Lembaga Pemantauan Kredit Pengguna (CCOB), kata pengawal selia.

“CCOB akhirnya akan bertindak sebagai pihak berkuasa tunggal untuk mengawal semua aktiviti kredit pengguna, bermula dengan yang ditawarkan oleh penyedia kredit yang pada masa ini tidak dikawal oleh mana-mana pihak berkuasa, seperti skim BNPL yang ditawarkan oleh pengendali bukan bank,” kata BNM.

Pada masa ini terdapat hampir sedozen penyedia perkhidmatan BNPL dalam pasaran Malaysia, dengan lebih banyak lagi dijangka menyertainya.

Penganalisis pasaran berkata bank dan penyedia kredit tradisional lain sedang berusaha membangunkan skim BNPL mereka sendiri, dan tidak lama lagi boleh menyertai saingan itu.

Dalam ekonomi yang lebih kaya, skim BNPL telah menarik perhatian pengawal selia berikutan laporan bahawa ramai pemain utama industri itu telah menyebabkan peningkatan jumlah hutang.

BNM berkata dengan penggubalan CCA, penyedia BNPL bukan bank “dijangka tertakluk kepada keperluan kawal selia yang sesuai termasuk amalan pinjaman yang bertanggungjawab untuk mengurangkan risiko BNPL ditawarkan kepada pelanggan yang tidak dapat membayar balik.”

“Penyedia sedemikian juga akan tertakluk kepada jangkaan mengenai perlindungan pengguna, pengurusan risiko dan pematuhan Syariah,” tambahnya.

“Bagi skim BNPL yang ditawarkan oleh, atau bekerjasama dengan institusi perbankan, institusi perbankan dijangka mematuhi amalan yang konsisten dengan keperluan pinjaman bertanggungjawab sedia ada.”

Buat masa ini, bank pusat telah menasihatkan pengguna supaya berhati-hati dan membuat keputusan berhati-hati apabila menggunakan skim BNPL, memberi perhatian khusus kepada terma dan syarat, terutamanya apabila ia berkaitan dengan yuran dan caj.

Pengguna juga digalakkan untuk membayar ansuran sepenuhnya dan tepat pada masanya untuk mengelakkan penalti, supaya hutang dapat diurus dengan baik.

“Ianya boleh bertambah dengan mudah jika tidak berhati-hati,” bank itu memberi amaran.


41.8 juta dos vaksin diberikan, kematian di 3 negeri meningkat

Kematian

Hanya tiga negeri mencatatkan peningkatan kes kematian membabitkan pesakit Covid-19 semalam, berbanding jumlah yang dilaporkan pada Isnin, menurut Kementerian Kesihatan (KKM), hari ini.

Statistik dikongsi dalam laman sesawang COVIDNOW hari ini menunjukkan seramai 240 lagi pesakit meninggal dunia semalam, turun berbanding 258 kematian yang dilaporkan pada Isnin.

Angka terbaharu itu menjadikan kumulatif kematian sejak Covid-19 menular pada Mac tahun lalu hingga semalam meningkat kepada 25,935 kes.

Jumlah itu termasuk 5,168 kes kematian berkaitan Covid-19 yang berlaku di luar hospital dan dikategorikan sebagai brought in death (BID). Semalam sahaja 71 kes BID dilaporkan di seluruh negara.

Sementara itu, tiga negeri yang mencatat kenaikan kes kematian ialah Sabah daripada 12 kes pada Isnin kepada 28 kes semalam; Kelantan (14 kes semalam, 5 Isnin); dan Perak (10 kes semalam, 5 kes pada Isnin).

Selangor kekal merekodkan kematian tertinggi semalam sebanyak 41 kes berbanding 56 kes yang dicatatkan pada Isnin.

Program Imunisasi Covid-19 Kebangsaan (PICK)

Lebih 41.8 juta dos vaksin Covid-19 telah diberikan kepada individu dewasa di negara ini bermula 24 Februari hingga semalam, membabitkan 85.1 peratus atau 19,912,566 penerima yang melengkapkan vaksinasi masing-masing sama ada vaksin dua dos atau dos tunggal.

Statistik KKM hari ini juga menunjukkan sehingga semalam 94.0 peratus atau 21,993,709 lagi individu dewasa menerima sekurang-kurangnya satu dos vaksin Covid-19.

Bagi program vaksinasi remaja berusia 12 hingga 17 tahun pula, sehingga semalam 1.1 peratus atau 33,050 remaja sudah lengkap divaksinasi, manakala 37.7 peratus atau 1,184,336 remaja lagi menerima sekurang-kurangnya satu dos vaksin Covid-19.

Semalam sahaja sebanyak 147,906 dos vaksin diberikan kepada 145,742 remaja untuk dos pertama dan 2,164 lagi melengkapkan dos masing-masing. Ini menjadikan keseluruhan dos vaksinasi remaja kini berjumlah 1,217,386 dos.

Secara keseluruhan, KKM memaklumkan lebih 43.0 juta dos vaksin telah diberikan sehingga semalam, membabitkan 23,178,045 penerima dos pertama atau 71.0 peratus, dan 19,945,616 atau 61.1 peratus individu melengkapkan vaksinasi mereka.

Semalam sahaja sebanyak 329,722 dos vaksin diberikan dengan 168,734 adalah penerima dos pertama dan 160,988 penerima lengkap divaksinasi.

Kes aktif

Kes aktif Covid-19 di seluruh negara berkurangan lagi kepada 174,492 pesakit direkodkan dalam tempoh 24 jam semalam, berbanding 177,560 pada Isnin.

KKM memaklumkan pada Isnin terdapat 147,848 pesakit yang diarah menjalani kuarantin kendiri di rumah, tetapi semalam angka itu berkurangan kepada 144,631 pesakit.

Bagaimanapun jumlah pesakit yang menerima rawatan di Pusat Kuarantin dan Rawatan Covid-19 (PKRC) di seluruh negara semalam meningkat kepada 19,598 individu, berbanding 19,180 yang direkodkan pada Isnin.

Statistik KKM juga menunjukkan jumlah pesakit yang dirawat di hospital seluruh negara menunjukkan trend menurun apabila sehingga semalam terdapat 9,278 pesakit, berbanding 9,554 pada Isnin.

Bagaimanapun, jumlah yang dirawat di unit rawatan rapi (ICU) sehingga semalam meningkat sedikit kepada 985 pesakit, berbanding 978 pada Isnin. Daripada jumlah itu, 563 pesakit memerlukan alat bantuan pernafasan.

Bagi kes yang dirawat di hospital, KKM memaklumkan Johor kekal tertinggi dengan merekodkan 1,530 pesakit, termasuk 80 dirawat di ICU, diikuti Selangor sebanyak 1,274 pesakit (161 di ICU); Sabah (1,103 pesakit, 121 di ICU); dan Sarawak (1,026 pesakit, 114 di ICU).

Seramai 798 pesakit juga dirawat di hospital seluruh Kelantan, termasuk 75 pesakit di ICU; Perak (767 pesakit, 85 di ICU); Pulau Pinang (578 pesakit, 82 di ICU); Pahang (424 pesakit, 31 di ICU); Kedah (422 pesakit, 81 di ICU); dan Kuala Lumpur (349 pesakit, 54 di ICU).

Di Terengganu, seramai 329 pesakit dirawat di hospital seluruh negeri itu dengan 34 daripadanya dimasukkan ke ICU; Negeri Sembilan (238 pesakit, 15 di ICU); Melaka (214 pesakit, 40 di ICU); Perlis (162 pesakit, 9 di ICU); Putrajaya (61 pesakit, 1 di ICU); dan Labuan (3 pesakit, 2 di ICU).

Kes baharu

Jangkitan baharu Covid-19 di seluruh negara meningkat sedikit dalam tempoh 24 jam sehingga 12 tengah hari semalam dengan sembilan negeri turut mencatat kenaikan kes.

Dalam tempoh itu 11,332 kes baharu direkodkan berbanding 10,059 kes pada Isnin. Angka terbaharu itu menjadikan jumlah kumulatif sejak awal tahun lalu hingga semalam meningkat kepada 2,220,526 kes.

Pada masa sama, seramai 14,160 pesakit Covid-19 disahkan sembuh semalam menjadikan kumulatif sejak awal tahun lalu berjumlah lebih 2.02 juta pesakit telah pulih.

Kadar kebolehjangkitan

Kadar kebolehjangkitan Covid-19 atau Ro/Rt pada jangkaan mengikut kes seharian pada 28 September 2021 untuk seluruh negara adalah 0.88.

Rt tertinggi direkodkan Wilayah Persekutuan Putrajaya dengan 1.01 dan Terengganu (Rt 1.00). Negeri-negeri lain merekodkan Rt antara 0.84 dan 0.99.

Kluster Covid-19

Sebanyak 15 kluster baharu dikesan dalam tempoh 24 jam sehingga 12 tengah hari semalam dengan sembilan daripadanya melibatkan jangkitan dalam komuniti, manakala enam lagi adalah kluster tempat kerja.

Ini menjadikan keseluruhannya 5,447 kluster dikesan sejak awal tahun lalu, dengan 4,296 kluster telah ditamatkan, manakala 1,151 lagi masih aktif.


Bila DAP nak ada Setiausaha Agung orang Melayu pula?

Dalam satu ulasan oleh Lim Kit Siang yang berjudul ‘Nasihat Terakhir Kepada Mahathir Mohamad’ yang disiarkan oleh portal berita, beliau ada menyentuh mengenai kegagalan Wawasan 2020 oleh Tun Dr Mahathir.

Beliau menyebut kembali bahawa Tun telah mengumumkan kegagalan wawasan 2020 yang baginya sebagai suatu hujah kegagalan Tun M.

Saya merasa lucu dengan kenyataan orang besar DAP ini kerana, hujah ini sering digunakan oleh mereka yang tidak membaca malah senantiasa mencari salah Tun Mahathir.

Kenapa saya katakan lucu, kerana; sungguhpun idea wawasan 2020 ini diilhamkan oleh Tun, kejayaan wawasan ini sebenarnya bergantung kepada pewaris kepimpinan selepasnya.

Adalah tidak masuk akal bagi Tun untuk memegang jawatan perdana menteri dari 1983 hingga tahun 2020 bagi memastikan Wawasan 2020 berjaya atau gagal.

Justeru, kegagalan Wawasan 2020 ini tidak wajar diletakkan di bahu Tun seorang kerana pewaris kepimpinan negara antara 2003 hingga 2018 ada dua orang perdana menteri. Mengapa tak ditanya kepada dua orang PM ini, mengapa mereka gagal meneruskan kesinambungan Wawasan 2020 hingga berjaya, mengapa?

Menjadikan kegagalan Wawasan 2020 sebagai kegagalan Mahathir, itu hujah ‘macai’ politik, bukan taraf ahli politik seperti Lim Kit Siang. Kerana itu saya merasa lucu dengan hujah beliau.

Malah, saya sanggup mengatakan bahawa Lim Kit Siang juga harus bertanggungjawab atas kegagalan Wawasan 2020 apabila dia sendiri gagal meyakinkan pertubuhan pendidikan Cina, Dong Zong hingga mereka menolak cadangan Tun Mahathir untuk mewujudkan sekolah wawasan.

Penolakan sekolah wawasan oleh kumpulan Don Zong kerana mereka berhujah ia akan menghakis identiti mereka. Soalannya, identiti apa?

Apakah identiti yang Dong Zong mahukan tidak sama dengan identiti yang didambakan oleh Lim Kit Siang iaitu Malaysian Malaysia? Atau sama? Yang mana satu?

Jika Kit Siang mahu dilihat Malaysia sebagai negara pelbagai kaum, seharusnya tiada lagi sekolah vernakular dan sekolah wawasan adalah lebih ‘Malaysian’ kerana semua pelajar merentasi kaum duduk dibawah satu bumbung.

Begitu juga dengan hujah beliau tentang perjuangan Melayu oleh Tun Mahathir.

Jika Kit Siang merasakan perjuangan Tun Mahathir untuk orang Melayu suatu yang tidak releven dan salah, beliau seharusnya bertanya berapa jumlah tanah rizab orang Melayu yang terkini.

Adakah Kit Siang sebagai warga Malaysia yang cintakan tanah air, merasakan permasalahan mengenai tanah rizab Melayu ini bukan suatu perkara yang penting? Atau ia hanya sekadar isu bumiputera sahaja?

Adakah Lim Kit Siang tidak sedar bagaimana pemodal kaya menggunakan wang sebagai tarikan kepada orang Melayu yang miskin dan malas untuk menjual tanahnya sebagaimana kroni Umno mengambil tanah orang Melayu miskin di bandar?

Kit Siang mempunyai suatu masalah apabila hujahnya berpusing-pusing. Dalam ulasan ‘Nasihat Terakhir Kepada Mahathir’ beliau juga menyentuh tentang tiada halangan bukan Melayu untuk jawatan perdana menteri.

Kita bersetuju bahawa perlembagaan tidak menyatakan secara tersurat sebaliknya secara tersirat bahawa sesiapa boleh menjadi perdana menteri jika mendapat sokongan majoriti dewan.

Kita tak perlu berbeza pendapat dalam hal ini. Kita bersetuju.

Kit Siang harus menjawab dengan jujur atau tak perlu jawab kerana soalan ini datang dari saya yang bukan setaraf dengannya. Tak mengapa.

Tetapi saya utarakan juga soalan ini agar pembaca sendiri boleh menilai kejujuran seorang lelaki bernama Lim Kit Siang.

Sebelum kita bercakap tentang perdana menteri bukan Melayu, ada baiknya kita melihat dulu bagaimana seorang Melayu boleh menjadi Setiausaha Agung parti DAP dalam hayat Lim Kit Siang sendiri.

Apakah akan ada? Jawapan tiada.

Maka persoalan tentang perdana menteri bukan melayu, tak perlu dipolemikkan dan berhentilah di sini.

Lebih baik kita belajar berucap dalam bahasa Melayu dengan betul dan fasih dahulu. Itu nasihat saya buat Lim Kit Siang.

Mahdzir Ibrahim
*Penulis ialah Timbalan Ketua Penerangan Gerakan Tanah Air. Beliau juga salah seorang calon Melayu yang bertanding pilihanraya umum bagi tiket DAP pada Pilihan Raya Umum Ke-12 lalu.

Artikel ini kali pertama disiarkan di portal Malaysiakini.


Hati-hati beli barang dalam talian, sindiket godam akaun guna APK

Polis mengingatkan orang ramai supaya berhati-hati terhadap iklan menawarkan jualan barang atau perkhidmatan saluran televisyen yang akan menggodam akaun bank mangsa menerusi penggunaan fail Kit Pakej Android (APK).

Pengarah Jabatan Siasatan Jenayah Komersial (JSJK) Bukit Aman, Datuk Mohd Kamarudin Md Din berkata sindiket terbabit menggunakan Facebook untuk mengiklankan barang untuk dijual dan perkhidmatan berkenaan.

Menurutnya setakat ini, polis telah menerima lima laporan berhubung kegiatan sindiket penipuan itu yang menggunakan modus operandi sedemikian membabitkan kerugian RM58,844 iaitu tiga di Johor dan masing-masing satu di Pulau Pinang dan Sabah.

Beliau berkata mangsa berminat dengan tawaran itu akan menghubungi sindiket melalui WhatsApp dan diberi pautan fail APK untuk dimuat turun aplikasi itu di telefon pintar.

“Setelah dimuat turun, aplikasi itu akan menggantikan sistem khidmat pesanan ringkas (SMS) sedia ada. Mangsa akan diarahkan untuk mendaftar sebelum diberikan akses bagi menggunakan aplikasi itu.

“Maklumat diperlukan untuk pendaftaran termasuk nama, nombor kad pengenalan, e-mel, butiran kad kredit dan perbankan dalam talian,” katanya pada sidang media hari ini.

Mohd Kamarudin berkata, terdapat paparan kesilapan muka surat atau ‘page error’ akan ditunjukkan setelah semua maklumat dimasukkan dan mangsa menekan butang hantar kerana aplikasi ini tidak dipautkan kepada sistem perbankan tulen.

“Hakikatnya, aplikasi dan proses ‘pendaftaran’ yang dibuat hanya semata-mata untuk mendapatkan akses kandungan SMS serta butiran perbankan yang kemudiannya akan digunakan untuk memindahkan wang dari akaun mangsa,” katanya.

Beliau berkata, pihaknya masih memburu dalang di sebalik sindiket itu yang dipercayai masih berada dalam negara.

“Kita percaya mereka menggunakan akaun keldai untuk memindahkan wang dari akaun mangsa. Bila cukup bukti, kita akan menjejaki mereka dan buat tangkapan dalam masa terdekat untuk membanteras sindiket itu sepenuhnya.

“Oleh itu, jangan memuat turun fail APK yang dihantar terus ke telefon pintar anda oleh individu tidak dikenali, selain elakkan menggunakan aplikasi APK daripada sumber tidak sah.

“Keselamatan sistem SMS pada telefon pintar hendaklah sentiasa dipelihara kerana ianya akan menerima SMS OTP (kata laluan sekali) daripada pelbagai aplikasi yang dipasang di teleton pintar.

Katanya, siasatan dijalankan mengikut Seksyen 420 Kanun Keseksaan kerana menipu.


Zahid yang derhaka cuba runtuhkan kerajaan sebelum sidang Parlimen

Presiden UMNO, Datuk Seri Ahmad Zahid Hamidi sebenarnya melanggar titah Yang di-Pertuan Agong apabila masih berdegil mahu menghantar surat akuan tambahan walaupun sudah diperkenankan sebarang isu melibatkan keabsahan kerajaan perlu diputuskan di Parlimen.

Timbalan Perdana Menteri Datuk Ismail Sabri Yaakob berkata seramai 31 Ahli-ahli Parlimen (MP) UMNO menjunjung kasih atas perkenan Yang di-Pertuan Agong supaya keabsahan kerajaan Perikatan Nasional (PN) dibawah pimpinan Perdana Menteri Tan Sri Muhyiddin Yassin ditentukan di Parlimen dan tindakan selain daripada titah tersebut disifatkan sebagai melanggar hasrat Tuanku.

“Jadi jelas bahawa walaupun ada kenyataan daripada Presiden UMNO yang mengatakan beliau akan menghantar nama lagi (kepada Yang di-Pertuan Agong), saya rasa ini adalah bertentangan dengan perkenan dan juga keputusan yang dibuat oleh Yang di-Pertuan Agong.

“Jadi kami Ahli-Ahli Parlimen yang setia kepada ke bawah Duli Yang Maha Mulia akan patuh kepada titahnya iaitu apa pun perkara yang nak diselesaikan tentang perkara yang berkaitan dengan kerajaan perlu dilakukan di Parlimen,” kata beliau semasa sidang media di Dewan Bandaraya Kuala Lumpur pagi ini.

Jelas Ismail Sabri, tindakan yang dianggap melanggar titah tersebut termasuklah sebarang keputusan yang dilihat boleh meruntuhkan kerajaan sebelum sidang Parlimen diadakan.

“Dan kami berpandangan perkara-perkara lain adalah perkara yang diluar daripada perkenan Yang di-Pertuan Agong sama ada menghantar SD ataupun surat akuan termasuklah untuk melakukan tindakan yang boleh meruntuhkan kerajaan sebelum Parlimen diadakan,” katanya.

Menurutnya, isu berhubung dakwaan derhaka kononnya MP UMNO derhaka terhadap titah Yang di-Pertuan Agong tidak perlu dipolemikkan dan pihak yang cuba meruntuhkan kerajaan sebelum sidang Parlimen adalah sebenarnya yang derhaka kepada titah Yang di-Pertuan Agong.

“Jadi tidak timbul isu yang mengatakan Ahli Parlimen derhaka dan sebagainya, mungkin yang derhaka adalah pihak yang melanggar titah daripada Yang di-Pertuan Agong supaya perkara ini dibawa ke dalam Parlimen pada bulan September ini,” katanya.

Semasa sidang media itu juga, Ismail Sabri berkata seramai 31 Ahli Parlimen Barisan Nasional menyatakan untuk kekal menyokong kerajaan PN dan menunggu sehingga September bagi menentukan keabsahan kerajaan sedia ada.

“Pendirian kami adalah Ahli-ahli Parlimen menjunjung kasih dan menjunjung titah Ke bawah Duli Yang Maha Mulia Yang di-Pertuan Agong iaitu memperkenankan supaya kerajaan hari ini meneruskan pentadbirannya dan akan menentukan keabsahan kerajaan hari ini di Parlimen.

“Dan Ke bawah Duli juga bersetuju dan memberi perkenan supaya satu usul undi percaya dibentangkan di dalam Parlimen,” katanya.

Zahid pada 4 Ogos lalu memaklumkan UMNO mengutuskan warkah kedua kepada Yang di-Pertuan Agong bagi memaklumkan pertambahan bilangan Ahli Parlimen parti itu yang tidak lagi memberikan sokongan kepada Muhyiddin.

Beliau berkata ia adalah surat lanjutan kepada warkah terdahulu yang dipersembahkan pihaknya kepada Yang di-Pertuan Agong pada 30 Julai lalu.

Bagaimanapun Muhyiddin selepas menghadap Yang di-Pertuan Agong baru-baru ini memaklumkan mendapat perkenan Yang di-Pertuan Agong untuk membawa usul undi percaya ke Parlimen pada September bagi menentukan keabsahan pentadbirannya yang kini sedang diserang kumpulan Kluster Mahkamah dalam UMNO yang mendesak peletakan jawatannya.


Untung bersih FGV Holdings Bhd 2021 naik RM1.17 bilion

FGV Holdings Bhd – anak syarikat Felda – mencatat untung bersih bagi tahun kewangan berakhir 31 Disember 2021 (TK2021) meningkat kepada RM1.17 bilion daripada RM146.16 juta setahun lalu.

Hasil juga melonjak sebanyak 39 peratus kepada RM19.58 bilion daripada RM14.08 bilion sebelumnya, kata FVG dalam makluman kepada Bursa Malaysia hari ini.

“Peningkatan ketara dalam prestasi itu disebabkan terutamanya oleh harga minyak sawit mentah (MSM) yang lebih tinggi ditambah dengan penambahbaikan daripada semua sektor dan caj nilai saksama yang lebih rendah ke atas perjanjian pajakan tanah (LLA) dalam tahun kewangan semasa,” kata kumpulan perladangan itu.

Memetik Bernama, sektor perladangan mencatatkan keuntungan yang lebih tinggi sebanyak RM1.60 bilion untuk TK2021, terutamanya disebabkan oleh harga purata MSM yang lebih tinggi direalisasikan sebanyak RM3,671 satu tan berbanding RM2,675 satu tan yang dicatatkan pada tahun kewangan yang sama sebelumnya.

Secara operasi, pengeluaran buah tandan segar (BTS) menurun sebanyak tujuh peratus kepada 3.98 juta tan, sekali gus membawa kepada hasil yang lebih rendah sebanyak 15.69 tan sehektar.

Lembaga pengarah telah bersetuju untuk mengisytiharkan pembayaran dividen akhir sebanyak 8.0 sen sesaham di bawah sistem satu peringkat yang dianggarkan berjumlah RM291.85 juta bagi tahun kewangan berakhir 31 Dis 2021 dan perlu dibayar pada 31 Mac 2022.

Melangkah ke hadapan, sektor perladangan kumpulan itu dijangka mengekalkan prestasinya sejajar dengan harga MSM yang tinggi, yang kini didagangkan melebihi RM5,000 satu tan.

Untuk rekod, kerajaan ketika dipimpin Perdana Menteri Tan Sri Muhyiddin Yassin pada 7 Julai 2021 lalu bersetuju melupuskan sebahagian pinjaman peneroka Felda berjumlah RM8.3 bilion melalui inisiatif pelarasan pinjaman peneroka secara bersyarat terutama bagi generasi awal.

Beliau berkata, ia merangkumi pelarasan sebahagian baki pinjaman tanam semula sehingga 31 Disember 2019, berjumlah RM8 bilion, yang akan memberi manfaat kepada 92,441 peneroka.

Selain itu katanya, ia juga merangkumi pelarasan sebahagian baki tunggakan pinjaman baja sehingga 31 Disember 2019, berjumlah RM168 juta, membabitkan 52,180 peneroka.

Muhyiddin berkata, ia juga meliputi pelarasan sepenuhnya baki pinjaman saham FGV Holdings Bhd sehingga 7 Julai 2021, bernilai RM78 juta, membabitkan 38,043 peneroka.


21 kluster baharu dikesan hari ini

Jumlah kluster baharu Covid-19 yang dikesan dalam tempoh 24 jam sehingga 12 tengah hari tadi melonjak, seiring peningkatan kadar jangkitan harian kepada 7,234 kes hari ini.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 21 kluster baharu dikesan menjadikan keseluruhannya sebanyak 6,478 kluster sejak awal 2020 lalu.

Daripada jumlah kluster itu, 6,132 telah ditamatkan manakala 346 lagi masih aktif. Maklumat lengkap berkaitan kluster terbabit akan dikemas kini dalam laman sesawang Covidnow selepas tengah malam ini.

Sementara itu beliau memaklumkan daripada 7,234 kes harian yang dilaporkan hari ini, 73 kes atau 1.0 peratus adalah pesakit dalam kategori 3, 4, dan 5.

Manakala 7,161 kes atau 99.0 peratus lagi adalah terdiri daripada pesakit kategori 1 dan 2, katanya.

Daripada statistik yang dikongsi beliau, 5,254 pesakit telah sembuh hari ini menjadikan kumulatif pulih mencecah 2,799,608 kes atau 96.7 peratus daripada 2,895,014 kumulatif kes positif.

Menurutnya sebanyak 234 kes import positif Covid-19 yang melibatkan 92 warganegara dan 142 rakyat asing turut dikesan hari ini, manakala 7,000 kes lagi adalah penularan tempatan yang turut membabitkan 246 bukan warganegara.

Sehingga hari in, seramai 118 pesakit masih dirawat di unit rawatan rapi, dengan 57 daripadanya memerlukan alat bantuan pernafasan.


Komplot jatuhkan kredibiliti: ‘Saya bukan maksudkan polis’

Menteri Besar Kedah, Datuk Seri Muhammad Sanusi Md Nor menegaskan komplot menangkap dan menjatuhkan kredibilitinya sejak enam bulan lalu yang didakwa sebelum ini bukan merujuk kepada polis.

Menurutnya, komplot yang dimaksudkan itu berusaha begitu bersungguh-sungguh untuk menjatuhkannya namun gagal.

“”Itulah sebahagian daripada komplot ini. Kemudian kerajaan bertukar, saya dihalang daripada menghadiri majlis-majlis mesyuarat Kerajaan Persekutuan.

“(Mereka) berusaha bersungguh-sungguh, tapi gagal pasal (sebab) saya pandai. Saya riuhkan (halangan)….(hingga) terpaksa dibenarkan hadir. Itu komplot.

“Saya bukan maksudkan polis, yang (polis) pi perasan pasai pa tak tahu. Saya tak mahu gaduh dengan kakitangan awam. Semua kakitangan awam negeri dan Persekutuan adalah rakan saya,” katanya, lapor BH.

Beliau berkata demikian ketika ditemui selepas Majlis Serahan Zakat Perniagaan Tahun Kewangan 2022/2023 Kumpulan Perbadanan Kerajaan Negeri Kedah Kepada Lembaga Zakat Negeri Kedah (LZNK) di Wisma Darul Aman, hari ini.

Terdahulu, media melaporkan polis menafikan kononnya terdapat rancangan dan komplot untuk menangkap Muhammad Sanusi yang dirancang sejak enam bulan lalu.

Ketika ditanya sama ada plot tersebut dirancang pimpinan kerajaan campuran hari ini, Ketua Pengarah Pilihan Raya Perikatan Nasional (PN) itu hanya berkata, “Tak tahu lah. Buatlah kesimpulan sendiri. Siapa yang dapat untung, dialah rancang.”

Muhammad Sanusi turut memaklumkan beliau akan memberi keterangan mengenai dakwaannya itu kepada polis petang ini.

“Saya hari-hari diambil keterangan. Nampak tumpuan kepada saya berlebihan, itulah orang kasihan pada saya. Saya angkat tangan lagu tu (seperti itu), budak-budak semua angkat sekarang ini.

“Jangan lebih-lebih, nanti orang marah. Ha? Saya tak tahu. Lepas ni saya akan buat inilah…satu tagline baru di Malaysia untuk rakyat ikut,” katanya.

Dalam pada itu, ADUN Jeneri itu berkata komplot terbabit kemungkinan sudah dirancang sejak Oktober tahun lalu apabila stor kediaman rasmi Menteri Besar di Seri Mentaloon diletupkan.

Sebelum ini media melaporkan, kejadian simbahan cat merah dan biru di tembok kediaman rasmi Menteri Besar Kedah, Seri Mentaloon pada 17 Oktober tahun lalu, rupa-rupanya didahului dengan kemusnahan terhadap sebuah kabin kontena yang terletak dalam kawasan berkenaan.

Difahamkan kabin kontena kosong itu yang dijadikan stor di kediaman rasmi itu, musnah akibat letupan yang berlaku pada 16 Oktober kira-kira jam 2.30 pagi.

Ketua Polis Kedah, Datuk Wan Hassan Wan Ahmad, ketika itu, berkata pihaknya menerima laporan mengenai kemusnahan kontena terbabit pada 18 Oktober 2022, kira-kira pukul 3.49 petang.

“Siasatan awal dijalankan membawa kepada penemuan beberapa sampel dan bahan bukti dipercayai digunakan untuk menghasilkan letupan,” katanya.


Sidang Parlimen akhir Ogos atau awal September: Rais, Azhar

Sidang Dewan Rakyat secara hibrid dijangka diadakan akhir Ogos atau selewat-lewatnya minggu pertama September selepas semua aspek perundangan, termasuk peruntukan dalam Perlembagaan Persekutuan diambil kira.

Yang Dipertua Dewan Negara, Tan Sri Dr Rais Yatim dan Yang Dipertua Dewan Rakyat, Datuk Azhar Azizan Harun dalam kenyataan bersama hari ini berkata, tarikh sidang bagaimanapun tertakluk kepada kelulusan semua aspek perundangan pada peringkat Jawatankuasa Dewan dan Jawatankuasa Peraturan-Peraturan Mesyuarat dijangka akhir Julai depan.

“Menjunjung titah KDYMM YDPA untuk diadakan persidangan secepat mungkin dan mengambil maklum komitmen dan kuasa YAB Perdana Menteri selaku Ketua Majlis untuk menetapkan tarikh persidangan, Jawatankuasa Khas memberi komitmen untuk melakukan segala yang terdaya supaya kemudahan persidangan hibrid ini dapat disediakan seberapa segera yang mungkin,” kata mereka.

Sehubungan itu mereka mencadangkan satu Sidang Khas Parlimen diadakan pada awal Ogos bagi memperincikan pelbagai urusan, tetapi tertakluk kepada prosedur operasi standard (SOP) ketat yang dikuatkuasakan Majlis Keselamatan Negara (MKN) dan Kementerian Kesihatan Malaysia (KKM).

Mereka berkata, Perdana Menteri Tan Sri Muhyiddin Yassin telah memaklumkan mengenai persiapan persidangan dari aspek perundangan, pentadbiran, teknikal, perolehan dan bekalan, semalam.

“Sesi sidang khas ini penting untuk memastikan semua Ahli Parlimen mengambil bahagian dalam perincian mengenai hal-hal resolusi yang diperlukan untuk diterima pakai berkaitan perancangan mengadakan sidang Parlimen secara hibrid merangkumi beberapa pindaan ke atas Peraturan Mesyuarat, takrif-takrif persidangan maya, penyelarasan tanggungjawab Ahli Parlimen serta perkara-perkara teknikal yang berkaitan.

“Sekiranya cadangan ini diterima oleh kedua-dua Dewan, sedikit masa lagi diperlukan oleh Parlimen untuk memperoleh bekalan, mengintegrasikan sistem persidangan hibrid dengan sistem sedia ada, ujian, pentauliahan dan juga latihan kepada petugas dan Ahli-ahli Parlimen.

“Mengambil kira perkara-perkara ini dan tertakluk kepada keperluan di atas, dijangka persidangan Parlimen secara hibrid boleh diadakan sekitar akhir Ogos atau selewat-lewatnya minggu pertama September 2021,” kata kenyataan kedua-duanya.

15 Jun lalu, Perdana Menteri Tan Sri Muhyiddin Yassin berkata sidang Parlimen boleh diadakan sekitar September atau Oktober dengan mengikut SOP yang ditetapkan.

Perdana Menteri ketika memberikan komitmen berhubung perkara itu berkata ia adalah pendirian beliau sejak daripada awal bahawa sistem demokrasi berparlimen boleh berfungsi semula pada masa yang sesuai apabila kes Covid-19 terkawal dan negara hampir mencapai imuniti kelompok.

Beliau turut menyuarakan tekad untuk terus mendukung prinsip demokrasi berparlimen dan raja berperlembagaan yang menjadi teras kedaulatan Malaysia.

“Saya akan terus mendukung prinsip demokrasi berparlimen dan raja berperlembagaan. Jangan ada pihak-pihak yang sengaja menimbulkan keresahan dan kecelaruan dalam kalangan rakyat sehingga mengganggu tugas utama kerajaan untuk menangani pandemik Covid-19,” katanya.

Pada 16 Jun pula, Yang di-Pertuan Agong Al-Sultan Abdullah Ri’ayatuddin Mustafa Billah Shah, menzahirkan pandangan supaya persidangan Parlimen diadakan secepat mungkin.

Pandangan baginda itu dibuat selepas memperhalusi semua pandangan pemimpin parti politik, Jawatankuasa Khas Bebas Darurat 2021 dan sembah taklimat pakar dari pelbagai agensi kerajaan.


Covid-19: Indonesia catat trend menurun

Penularan Covid-19 di Indonesia menunjukkan trend menurun dengan dalam tempoh 24 jam semalam, 12 Mac, negara itu mencatatkan 14,900 kes baharu – penurunan daripada 16,110 kes pada Jumaat.

Bagaimanapun, jumlah itu masih dianggap tinggi, kerana Indonesia sebelum ini pernah mencatatkan di bawah 1,000 kes sehari pada penghujung tahun lalu sehingga awal Januari 2022.

Jumlah kes Covid-19 di negara ini kini mencecah 5,878,910, sejak jangkitan pertama dilaporkan pada 2 Mac 2020.

Sementara itu, pasukan petugas mengumumkan seramai 33,733 pesakit telah sembuh, menjadikan jumlah keseluruhan kes pulih sehingga hari ini kepada 5,369,579 orang.

Bagaimanapun, jumlah kematian akibat komplikasi Covid-19 juga masih tinggi. Dalam tempoh 24 jam semalam seramai 248 pesakit meninggal dunia menjadikan jumlah keseluruhan kepada 151,951 kes.

Pihak berkuasa kesihatan negara itu juga sedang memantau 14,812 kes disyaki dijangkiti Covid-19. Selain itu, 211,102 spesimen berkaitan virus itu telah diuji.

Kes Covid-19 di Indonesia mengalami trend meningkat pada awal tahun ini berikutan penularan varian Omicron yang pantas merebak. Dalam tempoh tiga bulan lalu, lonjakan harian tertinggi ialah 48,000 kes yang direkodkan pada 20 Februari 2022.

Pemerintah Indonesia juga telah mengetatkan peraturan Covid-19 untuk pelancong, terutama mereka yang tiba dari luar negara. Pengembara antarabangsa mesti melakukan kuarantin selama 10 hari, pada masa itu.

Susulan jumlah penularan Covid-19 yang semakin berkurangan, pemerintah Indonesia kini telah melonggarkan peraturan berkaitan protokol kesihatan.

Pada 8 Mac, Indonesia mengumumkan pembatalan ujian wajib PCR atau antigen untuk pengembara pengangkutan darat, laut dan udara jika mereka menerima vaksinasi primer yang lengkap.

Kerajaan juga menguji Bali sebagai pemula yang melaksanakan pelancongan tanpa kuarantin untuk pelawat asing. – Agensi


Sokongan Melayu kepada UMNO jatuh teruk sejak Najib masuk penjara: Rafizi

UMNO bakal berdepan satu lagi penolakan rakyat sekiranya mereka masih mahu mendesak untuk mengadakan pilihan raya umum ke-15 (PRU-15) dengan segera tahun ini juga, kata Rafizi Ramli.

Timbalan Presiden PKR itu mendakwa sokongan orang Melayu terhadap UMNO merosot teruk selepas Datuk Seri Najib Razak masuk penjara dan sejak terpecah isu kapal tidak siap baru-baru ini, menurut kajian dilakukan pengkaji parti tersebut.

“Selepas LCS (skandal Kapal Tempur Pesisir), selepas cerita macam-macam Najib buat hal, merpati mahu terbanglah… Saya tengok, saya pun tak percaya.

“Saya maklumkan kepada Majlis Pimpinan Pusat PKR, hari Khamis lepas, saya kata ‘sometimes this is too good to be true’ sebab saya dah buat survey sokongan rakyat ini daripada Jun 2016… Dah enam tahun saya tengok tiap-tiap bulan macam mana peralihan undi rakyat saya boleh beritahu kawan-kawan dekat Sungai Ara yang menonton di seluruh Malaysia.

“Saya tidak pernah tengok macam mana sokongan kepada satu parti jatuh merudum macam itu dalam satu bulan daripada 27 peratus sokongan Melayu kepada UMNO awal bulan Ogos, selepas Najib masuk penjara, selepas skandal LCS daripada 27 peratus jatuh kepada hanya 18 peratus itu maksudnya sembilan peratus jatuh,” kata Rafizi semasa ceramah atas traknya semalam.

Menurut Rafizi, kajian tersebut dijalankan melibatkan 2,500 sampel daripada tinjauan secara rawak melibatkan orang ramai yang dijalankan pada Ogos dan September baru-baru ini.

Untuk rekod, Najib pada Ogos mula menjalani hukuman penjara 12 tahun selepas didapati bersalah dalam penyelewengan dana SRC International Sdn Bhd.

Rafizi kemudiaan membandingkan peralihan sokongan orang Melayu semasa PRU sebelum ini yang menyaksikan UMNO tumbang pada 2018 dan kehilangan beberapa negeri kepada pembangkang sejak 2008.

“Kalau orang yang belajar tentang sains pilihan raya, tahun 2008 daripada UMNO menang besar 2004 sampai Pakatan Harapan menang lima negeri, saudara saudari tahu berapa banyak peralihan undi sahaja yang membolehkan perubahan itu? Hanya lima peratus.. Lima peratus sahaja di kalangan pengundi Melayu menyebabkan lima negeri jatuh.

“Pada 2018 peralihan itu di kalangan pengundi Melayu lebih kurang tujuh peratus swing saja, tujuh peratus apabila kita dah mula bina dari satu pilihan raya ke satu pilihan raya, sokongan naik, naik, naik.

“Pada 2018, tujuh peratus orang Melayu berubah, jatuh kerajaan UMNO… Dari Julai sehingga Ogos ke September, satu bulan swing undi Melayu meninggalkan UMNO-Barisan Nasional (BN) adalah sembilan peratus saudara saudari,” katanya.

Mengambil kira kejatuhan sokongan orang Melayu kepada UMNO bagi tempoh Ogos dan September tahun ini, Rafizi berkata amat gembira sekiranya Presiden UMNO, Datuk Seri Ahmad Zahid Hamidi masih berterusan mendesak PRU-15 tetap juga diadakan pada masa terdekat ini juga.

“Sebab itu saya nak beritahu Zahid, kau berani buat pilihan… Saya silakan, saya happy sebenarnya. Dia nak buat pilihan raya… Kita memang dah bersedia,” katanya lagi.

Jelasnya, jika senario ini berterusan sehingga ke tarikh pembubaran Parlimen dan PRU-15 diadakan pada tahun ini juga, sokongan pengundi kepada UMNO akan kekal jatuh teruk dan tidak menolak Pakatan Harapan akan menjadi blok terbesar yang akan dijemput untuk membentuk kerajaan.

“Saya yakin kalau ini berterusan, undi Melayu terus beralih daripada UMNO meninggalkan dia beralih kepada Pakatan Harapan.

“Dia beralih kepada pengundi atas pagar… Saya sebenarnya kalau dia panggil pilihan raya bulan November masa banjir Pakatan Harapan masih akan menjadi blok paling besar dalam parlimen yang akan dijemput untuk membentuk kerajaan,” ujarnya lagi.


PETRONAS akan pertahan kedudukan daripada tuntutan tidak berasas pihak Sulu

Petroliam Nasional Bhd (PETRONAS) berpendirian tindakan tuntutan diambil oleh pihak yang mendakwa waris kesultanan Sulu terhadap dua anak syarikatnya di Luxembourg (Luxcos) adalah tidak berasas dan akan terus mempertahankan kedudukan undang-undangnya.

“Semua usaha tertumpu kepada Prosiding Pengesahan di mana mahkamah akan menentukan merit tuntutan yang Luxcos mempunyai pembelaan yang berwibawa,” katanya dalam satu kenyataan.

Kenyataan itu merujuk kepada laporan media mengenai perintah rampasan baharu yang dikeluarkan oleh bailif mahkamah Luxembourg untuk dua unit firma minyak negara Malaysia, PETRONAS, minggu ini.

Laporan Reuters pada Khamis (16 Feb) bertajuk, “Unit Petronas di Luxembourg dirampas semula dalam pertikaian timbang tara AS$15 bilion” menyatakan bailif mahkamah Luxembourg mengeluarkan perintah rampasan baru untuk dua unit firma minyak negara, PETRONAS minggu ini.

Mahkamah Luxembourg mengeluarkan perintah sita baharu kepada dua anak syarikat PETRONAS susulan tuntutan daripada waris kumpulan Sulu untuk menguatkuasakan anugerah AS$15 bilion yang mereka peroleh terhadap aset kerajaan Malaysia.

Dalam dokumen mahkamah yang dilihat Reuters daripada peguam waris Kumpulan Sulu, mereka memohon untuk menguatkuasakan anugerah AS$14.9 bilion yang diberikan kepada mereka oleh mahkamah timbang tara Perancis tahun lalu.

Timbang tara berkenaan adalah berhubung tuntutan waris kumpulan itu terhadap Malaysia mengenai hak penguasaan kawasan yang dikatakan dimeterai pada zaman kolonial.

Malaysia tidak pernah mengambil bahagian dalam timbang tara itu kerana kekal dengan pendirian bahawa proses itu adalah tidak sah.

Negara sudah mendapat penangguhan bagi tuntutan itu di Perancis tetapi keputusan tetap boleh dikuatkuasakan di 165 negara di bawah Konvensyen Pengiktirafan dan Penguatkuasaan Anugerah Timbang Tara (Konvensyen New York), Pertubuhan Bangsa-Bangsa Bersatu (PBB).

PETRONAS sebelum ini menegaskan ia akan menentang sebarang tuntutan yang dibuat ke atas asetnya dan Malaysia berikrar untuk menggunakan semua langkah undang-undang untuk menghalang rampasan ke atas asetnya, termasuk syarikat berkaitan kerajaan, daripada dirampas di luar negara.

Dua aset PETRONAS iaitu Petronas Azerbaijan (Shah Deniz) dan PETRONAS South Caucasus kali pertama disekat pada Julai 2022.


15 terkandas sijil vaksinasi MySejahtera tak laku di Filipina

Seramai 15 pelancong Malaysia dilaporkan terkandas di di Lapangan Terbang Antarabangsa Manila Ninoy Aquino, setelah pihak berkuasa negara itu tidak mengiktiraf sijil vaksinasi digital menerusi aplikasi MySejahtera.

Sebaliknya, penumpang dalam penerbangan dari Lapangan Terbang Antarabangsa Kuala Lumpur (KLIA) tetapi telah divaksinasi di Singapura atau United Kingdom, dibenarkan masuk ke negara itu.

Memetik laporan media, salah seorang penumpang mendakwa mereka dimaklumkan oleh pihak imigresen Filipina bahawa sijil vaksin digital Malaysia dalam aplikasi MySejahtera bukanlah bukti vaksinasi yang boleh diterima.

Sehubungan itu, pihak berkuasa Filipina tidak membenarkan 15 penumpang yang tiba dalam penerbangan jam 8.30 pagi dari Kuala Lumpur pada Ahad, untuk masuk ke negara itu, manakala pasport mereka juga dirampas dan diberitahu bahawa mereka akan dihantar pulang pada Selasa.

“Pasport kami telah dirampas, dan kami diberitahu bahawa kami akan dihantar pulang. Memandangkan tiada hotel tersedia, kami terpaksa tidur di atas bangku atau lantai,” kata penumpang itu, lapor ThaStar.

Penumpang itu berkata, mereka diberitahu oleh pihak imigresen Filipina bahawa mereka perlu sama ada telah divaksin di negara lain seperti Singapura atau memiliki Sijil Vaksinasi Antarabangsa Pertubuhan Kesihatan Sedunia (WHO).

15 penumpang itu, yang mana 13 daripadanya warga Malaysia dan dua lagi warganegara asing, berhasrat untuk pergi ke Filipina atas urusan perniagaan, peribadi dan kemanusiaan.

Penumpang itu berkata, Duta Besar Malaysia ke Filipina secara peribadi datang menemui penumpang yang terkandas dan mereka amat bersyukur kerana beliau cuba sedaya upaya untuk membantu mereka.

“Kami telah diberitahu bahawa Kedutaan Malaysia di Filipina telah menghantar rayuan untuk timbal balik vaksinasi pada Khamis, tetapi tiada maklumat terkini daripada Agensi Hal Ehwal Luar Filipina.

“Mereka cuba sedaya upaya untuk berunding dengan imigresen, bersama-sama pasukan Malaysia Airlines, tetapi tidak berjaya dan kini semua rakyat Malaysia terkandas,” kata penumpang itu.

Pihak berkuasa imigresen Filipina juga menegaskan bahawa Kedutaan mesti menunggu sehingga pagi Isnin untuk berhubung dengan Kementerian Luar Negeri bagi mendapatkan kelulusan, bermakna semua penumpang akan terkandas semalaman.

“Kami berasa kecewa kerana tidak dibenarkan masuk ke negara ini. Kami paling bimbang tentang dihantar pulang. Kami merasakan bahawa jika kami diusir, ia akan menjadi satu kekecewaan yang besar dan kemunduran besar setelah melakukan perjalanan sejauh ini.

Sebelum ini, Filipina membuka sempadannya kepada pelancong yang diberi vaksin sepenuhnya mulai Khamis lalu.


Zainab tuntut Rafizi mohon maaf isu isteri Latiff, kapal tempur

Zainab Mohd Salleh yang menafikan dirinya adalah isteri bekas Menteri di Jabatan Perdana Menteri, Datuk Dr Abdul Latiff Ahmad semalam, dilaporkan mengeluarkan surat tuntutan (LOD) terhadap Menteri Ekonomi kerajaan Pakatan Harapan-Barisan Nasional (PH-BN), Rafizi Ramli.

LOD yang memberi tempoh 14 hari kepada Rafizi untuk memohon maaf, dikeluarkan setelah Ahli Parlimen Pandan yang juga Timbalan Presiden PKR itu membuat dakwaan berkaitan projek kapal tempur pesisir pantai (LCS)

Menurut MKini, Zainab mendakwa Rafizi membuat enam kenyataan bersifat fitnah antara 22 Ogos dan 1 November 2022 di laman blog dan akaun TikToknya.

Zainab menyangkal kenyataan itu – yang didakwanya sebagai membayangkan dia adalah isteri kedua Latiff dan menjadi proksi kepadanya berhubung kontrak pertahanan yang berkaitan dengan projek LCS – sebagai tidak benar.

Menurutnya Rafizi membuat kenyataan itu dengan motif politik ekoran Pilihan Raya Umum Ke-15 (PRU-15) yang bakal menjelang ketika itu dan Rafizi tidak pernah cuba menghubunginya sebelum membuat dakwaan tersebut.

Justeru, Zainab menuntut Rafizi untuk membuat permohonan maaf dalam tempoh 14 hari dan disiarkan oleh akhbar dan media dalam talian, membuat aku janji bertulis yang menyatakan dia tidak akan menerbit, menulis atau mengekluarkan kenyataan yang serupa serta membayar ganti rugi yang munasabah.

Pada 22 Ogos tahun lalu, dalam usahanya mencari “ikan jerung” yang terlibat dalam skandal LCS, Rafizi mendakwa Latiff terlibat dalam projek itu melalui dua syarikat luar pesisir yang didakwa dikawal oleh Zainab.

Menurut Rafizi, maklumat berkenaan status luar pesisir dan kaitan Zainab dengan syarikat itu pertama kali didedahkan pemberi maklumat yang terlibat dalam projek Panama Papers dan Paradise Papers.

Dia juga mendakwa apa yang dikatakan sebagai kaitan antara Latiff dan Zainab ada direkodkan dalam kertas siasatan dalaman skandal LCS.

Namun Latiff dalam respons segera berkata Zainab bukanlah isterinya.


130 mangsa banjir Baling di PPS

Seramai 130 orang daripada 37 keluarga dipindahkan ke dua pusat pemindahan sementara (PPS) selepas dua mukim di daerah ini dilanda banjir kilat, petang semalam.

Pegawai Angkatan Pertahanan Awam (APM) Daerah Baling Lt Pertahanan Awam (PA) Mohd Faizol Ab Aziz berkata 96 orang daripada 31 keluarga ditempatkan di PPS Dewan Terbuka Kampung Padang Empang manakala 34 orang daripada enam keluarga di PPS Dewan Masjid Al Huda, Kampung Hangus.

“Setakat 8 pagi tadi, mereka yang berlindung di PPS Dewan Terbuka Kampung Padang Empang terdiri daripada empat bayi, 22 warga emas, 31 kanak-kanak dan 39 dewasa.

“PPS Dewan Masjid Al Huda Kampung Hangus pula menempatkan empat warga emas, 20 kanak-kanak dan 10 dewasa,” katanya ketika dihubungi Bernama hari ini.

Mohd Faizol berkata banjir kilat itu menjejaskan lima rumah di Taman Bayu Sejahtera dan 11 rumah di Kampung Sungai Batu di Mukim Baling.

“Bagi Mukim Kupang, rumah terjejas termasuk 17 di Kampung Iboi, lima di Kampung Bendang Padang dan lapan di Kampung Hangus,” katanya.

Beliau berkata banjir kilat berlaku susulan hujan lebat kira-kira tiga jam bermula 2 petang semalam yang menyebabkan air Sungai Kupang melimpah ke penempatan penduduk yang tinggal berdekatan tebing sungai. – Bernama


Kerajaan berbelanja besar perangi pandemik demi rakyat, negara

Perdana Menteri, Tan Sri Muhyiddin Yassin berkata, kerajaan sedia berbelanja besar demi menyelamatkan nyawa rakyat dan memperkukuhkan semula ekonomi negara yang terkesan akibat penularan pandemik Covid-19 sekarang.

Beliau berkata, penularan wabak itu amat mencabar bagi kerajaan kerana membabitkan nyawa dan menjejaskan ekonomi negara, sehingga memaksa kerajaan berbelanja besar bagi membeli pelbagai peralatan, termasuk vaksin, selain memastikan katil hospital mencukupi serta menambah bilangan doktor dan jururawat.

“Ini kita lakukan kerana kita perlu menyelamatkan setiap nyawa rakyat dan kerajaan telah membelanjakan antara RM7 bilion hingga RM8 bilion untuk selesaikan masalah Covid-19, dan jumlah itu belum lagi termasuk wang untuk pembelian vaksin,” katanya pada perjumpaan dengan masyarakat di Kota Samarahan, hari ini.

Muyiddin berkata kerajaan telah membeli vaksin dalam kuantiti yang banyak kerana tidak mahu mengambil mudah nyawa rakyat.

Perdana Menteri juga berkata, walaupun berdepan situasi paling sukar dalam sejarah negara berikutan penularan pandemik itu, rakyat kekal bersatu.

Katanya, sebaik sahaja dilantik menjadi perdana menteri, beliau terus berdepan dengan pandemik Covid-19 menyebabkan langkah segera perlu diambil.

“Keputusan terpaksa diambil dengan menguatkuasakan Perintah Kawalan Pergerakan (PKP) supaya rakyat selamat daripada musibah pandemik di seluruh negara. Walaupun kesannya besar tetapi tujuannya (penguatkuasaan PKP ialah) supaya rakyat selamat,” katanya.

“Kerajaan terpaksa mengambil langkah mengimbangi nyawa rakyat dan kesan ekonomi, kerana hampir semua sektor ekonomi terpaksa ditutup sehingga menyebabkan negara kerugian RM2.4 bilion,” katanya.

Beliau berkata, kerajaan juga telah mengumumkan pelbagai pakej bantuan bernilai RM300 bilion bagi membantu golongan yang terkesan dan keadaan kini beransur pulih dengan hampir 100 peratus sektor ekonomi sudah dibuka semula kecuali beberapa sektor seperti pelancongan.

“Kita kini bersedia untuk kembali beroperasi seperti asal dan kita boleh nampak cahaya di hujung terowong,” katanya.


4,621 kes baharu, Selangor tertinggi

Jangkitan harian Covid-19 di seluruh negara dalam tempoh 24 jam semalam (Sabtu, 5 November 2022) meningkat semula mencecah 4,621 kes, berbanding 4,360 yang direkodkan pada Jumaat

Data Kementerian Kesihatan (KKM) yang dikemas kini tengah malam tadi menunjukkan 4,619 kes melibatkan jangkitan tempatan dan dua kes import.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,923,538 kes, dengan 4,850,474 pesakit telah sembuh, termasuk 3,577 yang pulih semalam.

Menurut data laman sesawang Github KKM, daripada jumlah jangkitan baharu itu, 3,355 kes melibatkan individu yang telah menerima suntikan dos penggalak; 952 kes (penerima dua dos); 299 kes (individu tidak divaksinasi); dan 15 kes (individu belum lengkap divaksinasi).

Keseluruhannya, Selangor mencatat kes tertinggi iaitu sebanyak 2,018 kes menjadikan kumulatif positif kepada 1,506,919. Kali terakhir negeri itu mencatat kes tertinggi ialah pada 6 Ogos 2022 iaitu sebanyak 2,164 kes.

Sementara itu, data laman sesawang KKMNOW juga menunjukkan sehingga kini 36,582 kes masih aktif, meningkat lagi berbanding 35,539 kes yang dilaporkan sehingga Jumaat.

Daripada jumlah itu, 34,907 pesakit masih menjalani kuarantin di rumah (33,874 pesakit pada Jumaat); dan 1,605 dirawat di hospital, naik lagi berbanding 1,592 pada Jumaat.

Seramai 70 pesakit dimasukkan ke unit rawatan rapi (73 pada Jumaat), dengan 50 daripadanya memerlukan alat bantuan pernafasan (53 Jumaat).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, seorang pesakit meninggal dunia akibat komplikasi Covid-19 di Selangor, semalam menjadikan kumulatif kematian yang dilaporkan mulai 17 Mac 2020 sebanyak 36,482 kes.

Jumlah itu, termasuk 7,763 kes kematian di luar fasiliti kesihatan atau brought in death (BID).


Zuki dilantik semula KSN

Tan Sri Mohd Zuki Ali dilantik semula sebagai Ketua Setiausaha Negara (KSN) untuk tempoh dua tahun lagi, kata Pejabat Perdana Menteri (PMO).

Pelantikan semula beliau sebagai penjawat awam tertinggi negara diperkenankan oleh Yang di-Pertuan Agong dan akan berkuat kuasa mulai 11 Ogos (Khamis) hingga 10 Ogos 2024.

“Pelantikan semula adalah berdasarkan kepentingan negara kerana khidmat beliau sebagai Ketua Setiausaha Negara masih diperlukan,” kata PMO dalam satu kenyataan pada Khamis (11 Ogos).

Mohd Zuki, yang genap 60 tahun pada Khamis, memegang jawatan pada 1 Januari 2020, menggantikan Tan Sri Dr Ismail Bakar.

Anak kelahiran Terengganu yang berkelulusan Sarjana dari Universiti Nanyang, Singapura dalam bidang pengurusan perniagaan mempunyai pengalaman lebih kurang 30 tahun dalam perkhidmatan awam.

Terkenal dengan pengalaman luasnya, Mohd Zuki pernah berkhidmat di Kementerian Kewangan, Pendidikan, Kemajuan Luar Bandar dan Wilayah, Perumahan serta Kementerian Sumber Asli dan Alam Sekitar.

Beliau juga bertugas di Istana Negara, Jabatan Perdana Menteri, Ketua Setiausaha di Kementerian Pertahanan dan merupakan Setiausaha Persekutuan Sarawak.


Fahmi bangga dengan kedudukan Malaysia dalam Indeks Kebebasan Media Dunia

Kedudukan Malaysia dalam Indeks Kebebasan Media Dunia 2022 dikeluarkan oleh Reporters Without Borders (RSF) merupakan pencapaian yang baik dan membanggakan buat negara.

Menerusi hantaran di Facebook hari ini, Menteri Komunikasi dan Digital Fahmi Fadzil berkata ia juga menjadi pemangkin untuk kerajaan terus memartabatkan kebebasan media di Malaysia, menurut laporan Bernama.

Dalam indeks berkenaan, kedudukan Malaysia meningkat kepada 113 dengan 51.55 mata berbanding tahun sebelumnya, pada kedudukan 119 (60.53 mata).

Malaysia turut menduduki kedudukan tertinggi di ASEAN, diikuti Thailand di kedudukan ke-115, Indonesia (117), Singapura (139), Kemboja (142), Brunei (144), Filipina (147), Laos (161), Vietnam (174) dan Myanmar (176).

Selain itu, Fahmi berkata Kementerian Komunikasi dan Digital bersama pengamal media sedang meneliti draf Rang Undang-Undang Majlis Media sebelum ia dibawa ke Jemaah Menteri.

“Insya-Allah akan ada beberapa pengumuman baik buat para pengamal media menjelang Hari Wartawan Nasional (HAWANA),” katanya.

HAWANA 2023 akan diadakan di Ipoh, Perak pada 27 hingga 29 Mei ini.


Elak jadi mangsa penipuan scammer

Kejadian penipuan atau scammer semakin merisaukan kerana ada sahaja yang menjadi mangsa tanpa mengira latar belakang seseorang itu.

Antara yang menjadi mangsa termasuk mereka yang berpendidikan tinggi seperti guru, pensyarah dan bermacam lagi bekerjaya profesional.

Kebanyakan mangsa tertipu dengan taktik penyamaran scammer yang menggunakan jawatan penguatkuasa seperti polis, Suruhanjaya Pencegahan Rasuah Malaysia (SPRM) dan pelbagai lagi agensi kerajaan.

Taktik ini dilihat bertujuan menakut-nakutkan mangsa menyebabkan ada yang kerugian sehingga ratusan ribu ringgit.

Terbaharu, seorang warga emas yang juga jurujual kenderaan mendakwa kerugian RM697,000 akibat diperdaya sindiket Macau Scam yang menyamar kononnya Pengarah di Bukit Aman dikenali sebagai ‘Datuk Suhaimi’.

Pemerhati isu jenayah, Emad Nurdin Morshidi berkata, faktor seseorang itu boleh menjadi mangsa scammer adalah keadaan terdesak yang menyelebungi dirinya terutama sejak penularan Covid-19 dan Perintah Kawalan Pergerakan (PKP) pun bermula.

Menurutnya, ekoran penularan Covid-19 itu, ramai yang kehilangan kerja dan keadaan itu memaksa mereka untuk mencari duit sehingga melibatkan diri mereka dalam skim cepat kaya yang sememangnya semakin popular dan berleluasa.

Hakikatnya, Polis Diraja Malaysia (PDRM) bertungkus-lumus melakukan kempen tidak kira menerusi laman sosial mahu pun secara fizikal, kes tetap berlaku. Kerugian bukannya kecil, ada yang hingga berjuta ringgit.

Segala wang simpanan termasuklah di Tabung Haji dan Kumpulan Wang Simpanan Pekerja (KWSP) habis licin diperah scammer.

Ini modus operandi jenayah penipuan yang dikesan bagi mengaut untung memperdaya mangsa.

Jenayah penipuan online hari ini meliputi pelbagai antaranya African Scam, Love Scam, Parcel Scam, pembelian online, pinjaman tidak wujud (PTW) dan yang paling popular iaitu Macau Scam.

Ambil contoh Macau Scam, modus operandi jenayah ini adalah sama dan kerap kali diulas oleh Jabatan Siasatan Jenayah Komersial (JSJK) PDRM.

Scammer ini akan memperkenalkan diri sebagai pihak berkuasa misalnya polis, kastam, Lembaga Hasil Dalam Negeri (LHDN), mahkamah mahu pun perkhidmatan penghantaran. Mangsa akan ditakutkan kononnya mempunyai tunggakan saman, barang yang tidak lulus atau rekod jenayah.

Suspek akan berhubung melalui WhatsApp. Bagi memastikan bukti penipuan itu mudah dikesan, suspek mengarahkan mangsa untuk memadamkan perbualan telefon (WhatsApp) dan menghapuskan slip bank yang berkaitan bagi menghilangkan bukti dan keterangan.

Tidak cukup dengan itu, mangsa juga diarahkan untuk merahsiakan perkara itu daripada keluarga dan kawan-kawan.

Mengapa kes ini masih berlaku?

Mereka sebenarnya hanya ‘mencuba nasib’ dengan menghubungi bakal mangsa secara rawak. Jika mengetahui modus operandi atau taktik yang sering digunakan oleh sindiket tersebut, risiko anda menjadi mangsa dapat dikurangkan.

Rahsianya ialah jangan cepat teruja jika menerima berita gembira seperti memenangi hadiah lumayan atau sejumlah wang yang banyak. Pada masa sama, tidak panik atau takut apabila diberitahu perkara seperti akan ditangkap pihak berkuasa kerana terbabit dalam kegiatan yang menyalahi undang-undang.

Malah dengan pengetahuan mengenai scammer, anda boleh boleh menghiburkan diri dengan mengenakan semula scammer seperti `hai, rajinnya awak. Hari Ahad pun kerja’ (bagi negeri yang cuti pada Sabtu dan Ahad) apabila menerima panggilan dari mahkamah pada hari Ahad yang memberitahu ada waran tangkap terhadap anda.

Petua paling mudah mengelakkan menjadi mangsa ialah bertenang sahaja. Kadang-kadang scammer yang lebih terdesak untuk membuat kerja dengan cepat. Elakkan membuat sebarang keputusan atau tindakan melalui telefon, mesej atau e-mel.

Jika scammer memberitahu anda terbabit dalam sesuatu kesalahan berkaitan mana-mana agensi kerajaan pun seperti PDRM atau LHDN, pergi sendiri ke agensi berkenaan untuk mendapatkan makluman sahih.

Kerajaan sebenarnya tidak berdiam diri dan telah mengambil tindakan terhadap scammer. Setakat ini, lebih 1.6 bilion panggilan telefon dan 1,500 laman sesawang mencurigakan disekat oleh Suruhanjaya Komunikasi dan Multimedia Malaysia (SKMM).

Malah Jabatan Siasatan Jenayah Komersil PDRM atau Commercial Crime Investigation Department (CCID) telah membangunkan sistem dan aplikasi yang membolehkan orang ramai menyemak mana-mana akaun bank dan nombor telefon yang diragui.

Melalui semakmule.rmp.gov.my atau menggunakan aplikasi Check Scammers CCID, jika individu tersebut mempunyai rekod jenayah, maklumat mengenai nombor akaun bank dan nombor telefon itu akan terpapar.


Bakal haji perlu jawab tawaran dalam tempoh tujuh hari

Lembaga Tabung Haji (TH) mengingatkan 14,306 bakal jemaah haji tahun ini supaya memberi maklum balas terhadap surat tawaran tunai haji dalam tempoh tujuh hari bekerja dari tarikh surat berkenaan dikeluarkan.

Pengarah Eksekutif Haji TH Datuk Seri Syed Saleh Syed Abdul Rahman berkata disebabkan kesuntukan masa, TH memohon kerjasama bakal jemaah haji untuk menjawab sama ada setuju atau tidak bersetuju dengan tawaran itu, dalam tempoh berkenaan.

Beliau berkata TH telah mengeluarkan surat tawaran, bermula hari ini, lapor Bernama.

“Bakal jemaah haji boleh melayari www.thijari.com.my dan memuat naik aplikasi ThiJARI bagi menyemak serta menjawab tawaran haji yang telah dikeluarkan,” katanya dalam kenyataan hari ini.

Syed Saleh berkata semua bakal jemaah haji juga diwajibkan lulus pemeriksaan kesihatan bagi memperoleh visa haji sebagaimana ditetapkan kerajaan Arab Saudi.

“Bakal jemaah haji terpilih perlu mendapatkan buku rekod rawatan di mana-mana cawangan TH berhampiran bagi membolehkan pemeriksaan kesihatan dilakukan serta mendapat suntikan meningococcal quadrivalent vaccine ACYW-135 yang boleh dilakukan di hospital kerajaan ataupun di klinik yang diiktiraf Kementerian Kesihatan (KKM).

“Bakal jemaah haji juga perlu melengkapkan dos penggalak vaksin COVID-19,” katanya dan menambah bakal jemaah haji juga digalakkan mengambil suntikan imunisasi pilihan iaitu influenza dan pneumokokal seperti disyorkan KKM.

Menurutnya setelah selesai pemeriksaan kesihatan, bakal jemaah haji diminta menghantar jawapan surat tawaran haji, buku rekod rawatan dan pasport antarabangsa ke mana-mana pejabat cawangan TH berhampiran.

Untuk maklumat lebih lanjut, layari www.tabunghaji.gov.my atau hubungi Tabung Haji Contact Centre (THCC) dengan menelefon 03-62071919.


Pemilihan Timbalan Speaker baharu ditangguhkan lagi

Usul pemilihan Timbalan Yang Dipertua (Speaker) Dewan Rakyat bagi menggantikan Datuk Seri Azalina Othman Said yang dijadualkan hari ini sekali lagi ditangguh.

Usul penangguhan itu dibuat Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar yang mencadangkan usul yang berada di perkara nombor satu dalam Aturan Urusan Mesyuarat hari ini, ditangguh ke persidangan akan datang, lapor Bernama.

“Bahawa menurut Peraturan Mesyuarat 90 (2) dan dengan persetujuan Tuan Yang Dipertua, saya mengemukakan usul untuk menghentikan kuat kuasa Aturan Mesyuarat 6 iaitu bagi menangguhkan pemilihan timbalan Yang Dipertua Dewan Rakyat seperti perkara nombor satu yang tertera dalam Aturan Urusan Mesyuarat dan usul-usul hari ini, di mesyuarat ketiga akan datang,” katanya.

Usul itu kemudian disokong Timbalan Menteri di Jabatan Perdana Menteri Datuk Mas Ermieyati Samsudin seterusnya dipersetujui secara sebulat suara oleh Ahli Dewan.

Pada 23 Ogos tahun lepas, Azalina melepaskan jawatan itu, namun masih menjalankan tugas sebagai Timbalan Yang Dipertua Dewan Rakyat sementara, sepanjang tempoh persidangan itu berlangsung.

Usul menangguhkan pemilihan Timbalan Yang Dipertua Dewan Rakyat dibawa kali pertama oleh Wan Junaidi pada 14 Sept tahun lepas dan pada 25 Okt lepas, diikuti dengan usul oleh Mas Ermieyati pada persidangan 1 Mac lepas.

Wan Junaidi berkata usul perkara itu pada asalnya disenaraikan dalam Aturan Urusan Mesyuarat Kedua Penggal Keempat yang lepas tetapi ditangguh bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.

Perkara 57 (1)(b) Perlembagaan Persekutuan menyatakan Dewan Rakyat hendaklah dari semasa ke semasa memilih dua orang Timbalan Yang Dipertua daripada kalangan Ahli Dewan Rakyat.